Tiga remaja maut berlumba

Tiga remaja lelaki maut selepas motosikal ditunggang mereka bergesel sesama sendiri dipercayai ketika berlumba di Jalan Kampung Sungai Satan-Jalan Malaysia, di Jeli, Kelantan, malam tadi.

Ketua Jabatan Siasatan dan Penguatkuasaan Trafik Kelantan Supt Shuhaimi Jusoh berkata Muhammad Nordanial Izuan Izaraman, 15, meninggal dunia di tempat kejadian manakala Muhamad Firdaus Mohd Azli, 15, dan Ahmad Tahfiz Irfan Ahmad Nasri, 14, meninggal dunia ketika rawatan di Hospital Jeli.

Beliau berkata kejadian turut menyebabkan seorang lagi remaja lelaki, Muhammad Aidid Darwisy Mohammad Azhary, 15, cedera parah di kepala dan dirawat di hospital sama, lapor Bernama.

“Kejadian berlaku pada 9 malam, ketika kejadian keempat-empat remaja terbabit dipercayai sedang berlumba di kawasan jalan kampung sebelum bergesel sesama sendiri menyebabkan berlaku pelanggaran,” katanya dalam kenyataan hari ini.

Shuhaimi berkata kes disiasat mengikut Seksyen 41(1) Akta Pengangkutan Jalan 1987.


Lebih 70.31 juta dos vaksin Covid-19 telah diberikan sejak Februari 2021

Lebih 70.31 juta dos vaksin Covid-19 telah diberikan kepada populasi Malaysia, termasuk rakyat asing, sejak Program Imunisasi Covid-19 Kebangsaan (PICK) dilancarkan 24 Februari 2021 lalu.

Daripada jumlah itu, 26,719,207 datau 81.8 peratus populasi menerima dua dos, manakala 27,770,374 atau 85.0 peratus lagi menerima sekurang-kurangnya satu dos.

Semalam sahaja sebanyak 35,318 dos vaksin telah diberikan kepada populasi daripada kanak-kanak seawal usia lima tahun hingga warga emas berusia 80 tahun dan ke atas.

Bagi individu dewasa berusia 18 tahun dan ke atas, seramai 16,034,886 atau 68.2 peratus telah melengkapkan suntikan masing-masing apabila menerima dos penggalak.

Sejumlah 22,967,044 atau 97.6 peratus individu dewasa lagi menerima dua dos, dan 23,243,382 atau 98.8 peratus lagi menerima sekurang-kurangnya satu dos.

Sementara itu, 2,894,109 atau 93.0 peratus remaja telah lengkap divaksinasi, manakala 2,991,866 atau 96.1 peratus lagi menerima sekurang-kurangnya satu dos.

Bagi kanak-kanak berusia lima hingga 11 tahun pula, sebanyak 2,393,180 dos telah diberikan kepada golongan itu sejak awal Februari lalu, dengan 858,054 atau 24.2 peratus menerima dua dos, dan 1,535,126 atau 43.3 peratus menerima dos pertama.

Semalam sahaja seramai 25,347 kanak-kanak melengkapkan suntikan dos kedua vaksin.


78 kematian, termasuk 22 kes BID

Sebanyak 78 lagi kematian akibat komplikasi Covid-19 direkodkan dalam tempoh 24 jam pada Jumaat (4 Mac 2022), turun berbanding 86 kes pada Khamis, menurut Kementerian Kesihatan (KKM), hari ini.

Data laman sesawang CovidNOW kendalian KKM yang dikemas kini pagi ini menunjukkan 22 daripada kematian itu melibatkan kes meninggal dunia sebelum bantuan perubatan dapat diberikan atau ‘brought in death’ (BID).

Bagaimanapun, setakat ini tiada maklumat diberikan sama ada 22 kes BID itu turut melibatkan kalangan 292,696 pesakit yang diarah menjalani kuarantin di rumah.

Angka semalam menjadikan kumulatif kematian akibat komplikasi Covid-19 meningkat kepada 33,106 kes, termasuk 6,830 kes BID.

Berdasarkan laman sesawang CovidNOW, sejak seminggu lalu, 26.7 peratus kematian di Malaysia melibatkan pesakit berusia 80 tahun dan ke atas, diikuti 23.7 peratus (70-79 tahun); 19.2 peratus (60-69 tahun); 14.8 peratus (50-59 tahun); 8.4 peratus (40-49 tahun); 4.5 peratus (30-39 tahun); 2.2 peratus (18-29 tahun) dan masing-masing 0.3 peratus bagi kategori usia 5-11 tahun dan 0-4 tahun.

Empat negeri merekodkan kadar kematian harian melebihi 10 kes semalam, didahului dengan Sabah mencatat 15 kes, diikuti Kedah (12 kes); Johor (11 kes); dan Selangor (10 kes).

Sehingga semalam, Sabah merekodkan 3,021 kes kematian, 348,796 kumulatif positif, dengan 305,031 pesakit sembuh dan 40,744 kes aktif.

Daripada jumlah kes aktif itu, 39,260 pesakit menjalani kuarantin di rumah; 510 ditempatkan di PKRC; 925 dimasukkan ke hospital dan 49 dirawat di unit rawatan rapi (ICU) dengan 24 daripadanya memerlukan alat bantuan pernafasan.

Sehingga semalam, 2,401,879 atau 62.7 peratus populasi di Sabah telah lengkap divaksinasi, 2,520,361 atau 65.8 peratus menerima sekurang-kurangnya satu dos, dan 742,814 atau 27.3 peratus individu dewasa menerima dos penggalak.

Berdasarkan laman sesawang CovidNOW, sejak seminggu lalu, 34.6 peratus kematian di Sabah melibatkan pesakit berusia 80 tahun dan ke atas, diikuti 23.1 peratus (70-79 tahun); 15.4 peratus (60-69 tahun); 13.5 peratus (40-49 tahun); 9.6 peratus (50-59 tahun); dan masing-masing 1.9 peratus bagi kategori usia 18-29 tahun dan 5-11 tahun.

Bagi negeri-negeri lain, lapan kematian dilaporkan di Pulau Pinang; Perak (enam); Pahang (empat); Terengganu (tiga); masing-masing dua di Negeri Sembilan, Sarawak serta Kuala Lumpur, dan masing-masing satu kes di Kelantan, Melaka serta Perlis.

Pecahan kes berkaitan Covid-19 di setiap negeri sehingga 4 Mac 2022.


Guna poster PM dalam kempen PRU, gambar Zahid tak laku: UMNO Padang Terap

Gambar Perdana Menteri (PM) Datuk Seri Ismail Sabri Yaakob dicadangkan agar digunakan dalam poster kempen pilihan raya umum ke-15 (PRU-15) kerana lebih laku berbanding gambar Presiden UMNO, Datuk Seri Ahmad Zahid Hamidi.

Cadangan tersebut disuarakan UMNO Bahagian Padang Terap selepas usul tersebut diluluskan pada Mesyuarat Perwakilan Bahagian yang berlangsung hari ini kerana langkah itu diyakini mampu menarik orang ramai untuk mengundi Barisan Nasional (BN) dan UMNO.

“Keputusan supaya Ismail Sabri menjadi ‘poster boy’ ini diluluskan secara sebulat suara dan faktor utamanya kerana beliau merupakan Perdana Menteri Malaysia ketika ini.

“Beliau juga dilihat menjalankan tugas dengan baik dan faktor tersebut diyakini dapat menarik lebih ramai orang untuk mengundi UMNO dan BN,” kata Ketuanya, Datuk Seri Mahdzir Khalid semasa sidang media selepas mesyuarat tersebut.

Mahdzir yang juga Naib Presiden UMNO menyifatkan langkah tersebut bakal menjadi strategi terbaik bagi memenangi hati pengundi pada PRU akan datang.

Strategi menggunakan gambar Ismail Sabri sudah mula digunakan semasa Pilihan Raya Negeri (PRN) Melaka, ia terbukti memberi kemenangan besar kepada BN dan UMNO yang berjaya meraih majoriti dua pertiga.

Gambar Zahid tidak digunakan langsung semasa kempen PRN Melaka lalu.

Selain itu, Mahdzir berkata PM juga perlu diberi masa dan ruang mencukupi untuk menyelesaikan beberapa perkara penting terutamanya berkaitan pemulihan ekonomi akibat pandemik Covid-19 sebelum membubar Parlimen bagi memberi laluan PRU dijalankan.

“Dalam erti kata lain, PRU-15 tidak perlu diadakan dalam masa terdekat.

“Apabila sampai satu ketika beliau merasakan sudah sampai masanya untuk adakan pilihan raya bersandarkan faktor tertentu, biarlah Ismail Sabri sendiri berbincang dengan kepimpinan parti,” katanya lagi.

Ditanya mengenai kelayakan Ismail Sabri untuk diangkat sebagai presiden parti, Mahdzir berkata perkara itu perlu diserahkan kepada ahli parti pada pemilihan akan datang.

“Itu soal pemilihan dan berbeza sama sekali dengan usul yang kita luluskan hari ini. Namun kalau boleh, kita mahu supaya PM menjadi orang sama menguruskan urusan berkaitan parti.

“Apa pun saya sebutkan tadi, ini perlu dikembalikan kepada ahli dan kita perlu kembali kepada bahagian serta akar umbi bagi menentukan perkara tersebut,” katanya.

Selain usul berkenaan, tiga lagi usul yang diluluskan secara sebulat suara dengan satu daripadanya adalah menyokong Ismail Sabri sebagai PM sehingga tamat penggal pada 2023.


Zahid dapat pasport semula secara kekal, tidak dibantah pendakwa

Pasport Datuk Seri Ahmad Zahid Hamidi dipulangkan secara kekal selepas dibenarkan Mahkamah Rayuan dalam keputusannya hari ini.

Keputusan kebenaran memulangkan pasport kepada Presiden UMNO itu dibuat tanpa ada bantahan daripada pihak pendakwa raya atas alasan bagi membolehkannya menjalankan tugas rasmi di luar negara sebagai Timbalan Perdana Menteri.

Panel tiga hakim Mahkamah Rayuan dipengerusikan Hakim Datuk Hanipah Farikullah sebulat suara hari ini membenarkan permohonan Zahid selepas Mahkamah Tinggi pada 3 Februari lalu yang menolak permohonan beliau untuk mendapatkan dokumen itu secara kekal.

Menurut Hanipah, panel berpuas hati bahawa permohonan yang dibuat Zahid mempunyai merit.

Turut bersidang, hakim Datuk Ahmad Zaidi Ibrahim dan Datuk Lim Chong Fong.

“Mahkamah sudah meneliti hujahan pemohon, oleh itu membenarkan permohonan ini,” katanya.

Permohonan semakan Zahid itu tidak dibantah oleh Timbalan Pendakwa Raya Abdul Malik Ayob.

Sementara itu, peguam Datuk Hisyam Teh Poh Teik yang mewakili Zahid, ketika ditemui selepas prosiding berkata, jaminan RM2 juta yang dikenakan mahkamah tinggi sebelum ini dikekalkan.

Hakim Mahkamah Tinggi Datuk Collin Lawrence Sequerah (kini hakim mahkamah rayuan) sebelum ini hanya membenarkan pelepasan sementara dokumen itu untuk Zahid, bagi urusan memohon pasport diplomatik dan seterusnya menyerahkan semula kedua-dua pasport itu kepada mahkamah selepas segala urusan permohonan diplomatik selesai.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram, membabitkan dana Yayasan Akalbudi, yang kini prosidingnya di peringkat pembelaan.

Berdasarkan notis usul yang difailkan pada 13 Februari lalu, Zahid memohon pelepasan pasport dipertimbangkan dan diputuskan oleh Mahkamah Rayuan supaya ia dapat dilepaskan secara penuh dan kekal, dengan apa-apa syarat sewajarnya yang dikenakan oleh mahkamah itu.


Dua calon bekas ADUN UMNO boleh menang sebab itu PH ambil: Khalid

Pakatan Harapan (PH) membuat keputusan mengambil dua bekas Ahli Dewan Undangan Negeri (ADUN) UMNO sebagai calon kerana mereka boleh menang dalam Pilihan Raya Negeri (PRN) Melaka.

Perkara itu diakui Pengarah Komunikasi Amanah Khalid Samad yang sebelum ini mempertahankan Datuk Seri Idris Haron dan Datuk Nor Azman Hassan sebagai ‘katak berprinsip’ dan sekali lagi mendakwa kedua-dua calon PH itu memiliki sokongan kuat pengundi di kawasan mereka bertanding.

Idris bertanding atas tiket calon PKR di kerusi Asahan, sementara Nor Azman pula di kerusi Pantai Kundor atas tiket Amanah.

“Di Asahan memang Idris ada sokongan dan kalau dicampur dengan sokongan yang ada ada PH, insya-Allah boleh menang.

“Begitu juga di Pantai Kundor, Nor Azman orang yang dikenali dan dia memang (selalu) turun padang.

“Dia ada sokongan dan campur dengan sokongan PH, ia juga boleh dimenangi. Begitu juga di kerusi-kerusi lain yang ada sokongan kepada Idris dan Nor Azman,” katanya dipetik laporan.

Idris dan Nor Azman serta bersama dua lagi ADUN menjadi punca kejatuhan kerajaan UMNO di Melaka yang dipimpin Ketua Menteri Datuk Seri Sulaiman Md Ali.

Tegasnya lagi, parti Amanah juga berpendapat tidak semua orang boleh digelar ‘katak’ kerana didakwa meninggalkan UMNO dan menyertai PH.

Sebaliknya, Khalid berkata kedua-dua bekas ADUN itu dipecat UMNO kerana mempertahankan prinsip dan mengambil pendirian terhadap isu yang berlaku dalam kerajaan negeri.

Hal itu, katanya, perlu dijelaskan kepada orang ramai.


Hakim jatuh hukuman kes SRC Najib kini disiasat SPRM

Hakim yang menjatuhkan hukuman bersalah dalam kes rasuah dana SRC International Sdn Bhd melibatkan Datuk Seri Najib Razak kini sedang disiasat Suruhanjaya Pencegahan Rasuah Malaysia (SPRM).

Siasatan terhadap Hakim Mahkamah Rayuan, Datuk Mohd Nazlan Mohd Ghazali itu disahkan oleh Ketua Pesuruhjaya SPRM sendiri, Tan Sri Azam Baki menurut laporan dipetik media berbahasa Inggeris, The Star.

Azam menjelaskan perkara itu disiasat memandangkan terdapat laporan secara rasmi yang dibuat oleh beberapa individu terhadap Nazlan dan mereka perlu membuka kertas siasatan.

“Ya, kami telah memulakan siasatan kami. Prosedurnya adalah untuk menyiasat apabila laporan telah dibuat secara rasmi.

“Kami membuka kertas siasatan kerana ada laporan dibuat, bukan kerana dakwaan dibuat di portal atau media sosial,” katanya.

Nazlan ketika ini berdepan serangan daripada kumpulan tertentu menjelang perbicaraan rayuan kes SRC Najib di Mahkamah Persekutuan tidak lama lagi.

Sekiranya Najib kalah lagi dalam perbicaraan rayuan kali ini, berkemungkinan bekas Perdana Menteri itu akan terpaksa menjalani hukuman penjara yang sudah dijatuhkan ke atasnya.

Portal Malaysia Today milik blogger Raja Petra Kamaruddin baru-baru ini mendakwa Nazlan mempunyai “kekayaan yang tidak dapat dijelaskan sumbernya”.

Nazlan kemudian membuat laporan polis berhubung artikel itu.

Pasukan peguam Najib sebelum ini juga mendakwa Nazlan mempunyai konflik kepentingan dalam kes 1Malaysia Developmeny Berhad (1MDB).

Mahkamah Rayuan sudah mengekalkan keputusan itu tahun lepas dan Najib kini sedang merayu kes itu di Mahkamah Persekutuan, peringkat terakhir dalam perundangan bagi rayuan dilakukan.


Kes baharu turun ke paras terendah sejak beberapa bulan

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun mendadak ke paras terendah sejak beberapa bulan lalu dengan kebanyakan negeri turut merekodkan penurunan kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu 10,959 jangkitan baharu direkodkan berbanding 13,104 kes semalam.

Beliau berkata, angka baharu itu menjadikan kumulatif keseluruhan sejak pandemik Covid-19 melanda negara awal tahun lalu kepada 2,209,194 kes.

Berdasarkan statistik dikeluarkan Kementerian Kesihatan (KKM), kecuali Pahang dan Terengganu, negeri dan Wilayah Persekutuan yang lain merekodkan penurunan mendadak dengan Selangor kini mencatat kes tiga angka.

Pahang hari ini merekodkan 739 kes baharu, naik berbanding 604 kes semalam, manakala Terengganu mencatat 691 kes berbanding 685 kes semalam.

Bagaimanapun, Sarawak walaupun mencatatkan penurunan kes hari ini, negeri itu kekal merekodkan angka tertinggi iaitu sebanyak 2,723 kes berbanding 2,943 kes semalam.

Lembah Klang – merangkumi Selangor, Kuala Lumpur dan Putrajaya – yang sebelum ini menjadi pusat penularan pandemik Covid-19, terus mencatat penurunan kes baharu.

Selangor merekodkan 979 kes hari ini berbanding 1,558 kes semalam, diikuti Kuala Lumpur (176 kes hari ini, 270 semalam); dan Putrajaya (18 kes hari ini, 24 kes semalam).


Rayuan komital terhadap Tommy ditarik balik keluarga arwah Adib

Rayuan komital terhadap bekas Peguam Negara, Tan Sri Tommy Thomas yang dikemukakan keluarga anggota bomba, Allahyarham Muhammad Adib Mohd Kassim ditarik balik.

Rayuan yang dibuat oleh bapa arwah, Mohd Kassim Abdul Hamid itu ditarik balik bagi tidak mahu memanjangkan lagi perkara berkenaan, namun ia tidak bermakna usaha untuk mencari keadilan bagi arwah tidak boleh diteruskan.

Jelas peguam cara mewakili Mohd Kassim, Tetuan Mohd Zubir Embong & Associates berkata tindakan itu sesekali tidak mengubah keputusan dan dapatan Mahkamah Koroner pada 27 September 2019 bahawa mangsa meninggal dunia kerana perbuatan jenayah.

Menurut kenyataan peguam itu, pendirian keluarga Allahyarham untuk menarik balik rayuan komital juga tidak bererti usaha mencari pembunuh arwah Muhammad Adib tidak boleh diteruskan oleh Polis Diraja Malaysia (PDRM) kerana siasatan jenayah tiada had masa di sisi undang-undang.

“Keluarga Allahyarham kemudiannya mengarahkan peguam cara untuk menarik balik rayuan yang masih berlangsung di Mahkamah Rayuan, berhubung permohonan mengkomitkan Tommy atas tuduhan menghina Mahkamah, kerana pihak keluarga tidak lagi mahu memanjangkan perkara ini.

“Susulan daripada arahan keluarga arwah Muhammad Adib agar rayuan bapa arwah ditarik balik, pihak peguam, melalui Tetuan Mohd Zubir Embong telah memfailkan Notis Menarik Balik Rayuan pada 31 Mei 2022 untuk merayu ke Mahkamah Persekutuan.

“Maka dengan itu, pihak keluarga arwah Muhammad Adib menganggap proses dan prosiding penghinaan Mahkamah terhadap Tommy Thomas dan Jabatan Peguam Negara, selesai dan tamat di sini,” katanya.

Tambahnya, pihak keluarga Muhammad Adib turut berharap masyarakat dapat menerimanya, sekali gus membolehkan mereka memulakan kehidupan baharu.

Bagaimanapun, tegasnya, ia tidak sama sekali menggugat keputusan dan dapatan oleh Mahkamah Koroner yang mengesahkan bahawa Muhammad Adib mati akibat dipukul walaupun pembunuhnya tidak dapat ditemui sehingga hari ini.

Katanya, kematian Allahyarham turut disumbangkan oleh kegagalan pasukan PDRM dan Pasukan Simpanan Persekutuan (FRU) mengawal rusuhan.

“Alasan penghakiman setebal 52 halaman oleh Hakim Koroner itu tidak pernah diakas oleh mana-mana mahkamah yang lebih tinggi, dan dengan yang demikian itu, kekal sebagai dapatan fakta yang autoritatif.

“Perjuangan menuntut keadilan untuk seorang anggota kerajaan yang mati dibunuh ketika dalam bertugas menjaga keamanan juga boleh diteruskan oleh mana-mana masyarakat sivil, orang awam, serta badan-badan bukan kerajaan yang prihatin,” katanya.

Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, menghembuskan nafas terakhir pada 17 Disember 2018 di Institut Jantung Negara ekoran kecederaan parah dialaminya dalam rusuhan di tapak Kuil Sri Maha Mariamman, USJ 25, Subang Jaya pada 27 November tahun sama.

Pada 27 September 2019, Mahkamah Koroner memutuskan kematian Muhammad Adib adalah disebabkan perbuatan jenayah yang dilakukan lebih dua atau tiga individu yang tidak diketahui.


Kes baharu hampiri 7,000, Selangor, KL tertinggi

Jumlah kes baharu Civid-19 di seluruh negara dalam tempoh 24 jam sehingga 12 tengah hari tadi kembali meningkat apabila hari ini merekodkan 6,988 kes berbanding 6,276 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata jumlah kumulatif kes sejak pandemik Covid-19 melanda negara kini mencecah 758,967 kes.

Beliau berkata Selangor dan Wilayah Persekutuan Kuala Lumpur terus merekod peningkatan tertinggi apabila masing-masing mencatatkan 2,885 dan 988 kes.


Arab Saudi guna teknologi moden perkemas ibadah haji 2022

Kementerian Haji dan Umrah Arab Saudi akan menggerakkan sepenuhnya program bercirikan teknologi moden dalam usaha memudahkan lagi ibadah haji tahun ini.

Jurucakapnya Hisham Saed mengesahkan kementerian itu akan menggunakan teknologi moden secara besar-besaran untuk program haji 2022.

“Sambungan teknikal penuh akan digunakan semasa haji tahun ini, dalam integrasi dengan pihak lain di Tanah Suci, sistem keselamatan dan sistem pengurusan jemaah,” katanya dalam temu bual dengan stesen Al-Ekhbariya.

Katanya matlamat utama adalah memudahkan pelaksanaan ibadah haji bagi jemaah di seluruh dunia dan menjaga kesihatan mereka di samping meningkatkan tahap kualiti perkhidmatan.

Menurutnya adalah penting untuk mengetahui bahawa pemerintah bersetuju menambah jumlah jemaah haji tahun ini kepada sejuta orang sama ada dari dalam atau luar Arab Saudi.

Kementerian Haji dan Umrah menjelaskan bahawa ibadah haji tahun ini akan dijalankan mengikut peraturan berikut:

Haji tahun ini terbuka kepada mereka yang berumur di bawah 65 tahun dan telah menerima vaksin Covid-19 yang diluluskan oleh Kementerian Kesihatan Saudi; dan

Jemaah haji yang datang dari luar dikehendaki mengemukakan keputusan ujian PCR Covid-19 negatif yang dilakukan dalam tempoh 72 jam sebelum berlepas.

Kementerian juga telah mengarahkan agar semua jemaah haji perlu mematuhi arahan kesihatan dan langkah berjaga-jaga bagi memelihara kesihatan dan keselamatan mereka ketika menunaikan ibadah haji. – Agensi


Kelantan, Terengganu tak layak terima royalti petrolium: Azalina

Kelantan dan Terengganu tidak layak menerima hasil petroleum sebanyak lima peratus, kata Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said, menjawab soalan bekas Perdana Menteri kerajaan Perikatan Nasional (PN), Tan Sri Muhyiddin Yassin di Dewan Rakyat.

Terdahulu, Muhyiddin yang juga Ahli Parlimen Pagoh bertanya ama ada kerajaan bercadang untuk menyalurkan hasil petroleum secara terus kepada Kerajaan Negeri Kelantan dan Terengganu seperti yang dilaksanakan oleh kerajaan PN sebelum ini.

Bayaran yang dirujuk oleh Muhyiddin itu ialah wang RM200 juta yang diberikan kepada kerajaan Kelantan masing-masing pada 2020 dan 2021.

Mengulas lanjut, Azalina berkata ini kerana kedudukan medan pengeluaran adalah terletak di luar tiga batu nautika dari garis air surut kedua-dua negeri itu, kata

Azalina berkata Akta Laut Wilayah 2012 menetapkan setiap negeri mempunyai hak ke atas laut di pesisir yang berdampingan dengan pantai wilayahnya yang tidak melebihi tiga batu nautika dari garis air surut.

“Oleh yang demikian, Perjanjian Pembayaran Wang Tunai (Cash Payment Agreement) yang ditandatangani antara Petroliam Nasional Bhd (Petronas) dan Kerajaan Negeri Kelantan dan Terengganu memperuntukkan Kerajaan Negeri Kelantan dan Terengganu boleh diberi pembayaran tunai sebanyak lima peratus untuk petroleum yang didapati dan diperoleh (won and saved) di Kelantan dan Terengganu dalam jarak 3 batu nautika dari garis air surut.

“Namun, Petronas tidak pernah menyalurkan hasil petroleum secara langsung kepada negeri Kelantan dan Terengganu selama ini kerana kedudukan medan pengeluaran adalah terletak di luar 3 batu nautika dari garis air surut wilayah negeri Kelantan dan Terengganu,” katanya.

Pada masa sama, Azalina berkata, Kerajaan Persekutuan melalui Kementerian Kewangan telah menyalurkan wang ehsan kepada negeri-negeri terdekat dengan kawasan pengeluaran termasuk negeri Kelantan dan Terengganu bagi melaksanakan projek dan program untuk manfaat rakyat di negeri berkenaan.


Adun Selangor desak MB turunkan caj RM350 suntik vaksin

Ahli Dewan Undangan Negeri (Adun) Lembah Jaya Haniza Mohamed Talha mendesak Menteri Besar Datuk Seri Amirudin Shari menurunkan caj berlipat kali ganda yang dikenakan kepada pihak yang menyertai Program Vaksin SelVax.

Katanya caj RM350 yang dikenakan melalui program dikelolakan syarikat berkaitan kerajaan (GLC) terlalu tinggi dan akan membantutkan usaha mencapai imuniti kelompok di Selangor.

Beliau berkata Selangor mencatat kes baharu Covid-19 tertinggi pada 9 Julai lalu iaitu 4,400 kes sedangkan kerajaan negeri telah melancarkan provram berkenaan.

“Saya terpanggil untuk mendapatkan penjelasan Kerajaan Negeri Selangor atas aduan syarikat-syarikat serta kilang-kilang, berkaitan program vaksin Kerajaan Selangor kepada warga industri.

“Program tersebut yang menyasarkan sekurang-kurang satu juta pekerja industri, akan dilaksanakan oleh syarikat berkaitan kerajaan negeri, mengenakan bayaran RM350 ke atas majikan untuk dua dos vaksin,” katanya dalam satu kenyataan hari ini.

Beliau membandingkan program PIKAS anjuran Kementerian Perdagangan Antarabangsa dan Industri (Miti) yang hanya mengenakan caj sebanyak RM45 bagi setiap pekerja.

Haniza berkata jika kerajaan Selangor terus mengenakan caj suntikan lapan kali ganda daripada PIKAS, usaha untuk mencapai imuniti kelompok di negeri itu akan terbantut.

“Tindakan itu jelas membebankan pihak majikan yang perlu mengeluarkan kos suntikan bagi pekerja masing-masing. Dalam situasi pandemik yang mencabar ini, adalah tidak wajar mana-mana pihak mengambil kesempatan dan meraih keuntungan berlipatganda daripadanya.

“Saya menyeru supaya YAB Menteri Besar menyemak semula serta menurunkan caj yang dikenakan ke atas warga industri agar lebih ramai warga industri dapat disuntik dan segera mencapai sasaran,” katanya.


Kenderaan elektrik mampu milik di Malaysia jadi tumpuan MITI

Kementerian Perdagangan Antarabangsa dan Industri (MITI) menggalakkan pengenalan lebih banyak kenderaan elektrik (EV) mampu milik di Malaysia bagi memajukan industri EV negara.

Timbalan Ketua Setiausaha Industrinya, Datuk Seri Norazman Ayub berkata akan ada kenderaan EV berharga serendah RM120,000 di bawa masuk ke Malaysia pada suku kedua tahun ini.

“Kami menggalakkan pengimportan lebih banyak EV terutamanya dari China kerana kami mahu mempunyai EV yang mampu dimiliki oleh rakyat,” katanya semasa menyampaikan ucaptama pada majlis makan malam ulang tahun platinum ke-70 Persatuan Elektrik dan Elektronik Malaysia.

Oleh itu, daripada segi infrastruktur pengecasan, kerajaan menyasarkan untuk menyediakan sekurang-kurangnya 10,000 unit kemudahan pengecasan awam menjelang 2025.

“Kami akan bekerjasama dengan syarikat konsesi lebuh raya seperti PLUS Expressways Bhd untuk stesen pengecasan.

“Kami ingin menjemput mana-mana pelabur tertentu bagi melabur dalam stesen pengecasan untuk menjadi sebahagian daripada pembangunan ekosistem EV,” katanya.

Sebelum ini, Menteri MITI Tengku Datuk Seri Zafrul Abdul Aziz berkata Malaysia komited untuk menarik pelaburan dalam industri EV dan mencapai sasaran negara dalam menghasilkan kenderaan elektrik, termasuk hibrid, menyumbang 15 peratus daripada jumlah keseluruhan industri menjelang 2030.

Tengku Zafrul berkata kerajaan memberi keutamaan kepada pembangunan ekosistem EV serta Jabatan Perancangan Bandar dan Desa Kementerian Pembangunan Kerajaan Tempatan juga sedang merangka pekeliling bagi memudahkan proses kelulusan stesen pengecasan di peringkat kerajaan tempatan.


Proses lantikan KP SPRM perlu lebih telus, kata kumpulan pemantau kepada PMX

Kerajaan perlu meneliti semula proses lantikan Ketua Pesuruhjaya Suruhanjaya Pencegahan Rasuah Malaysia (SPRM), kata Kumpulan Rentas Parti Parlimen Malaysia (KRPPM)- Integriti, Governans dan Anti Rasuah (IGAR).

Kritikan dibuat kumpulan itu susulan keputusan kerajaan menyambung semula khidmat Tan Sri Azam Baki sebagai Ketua Pesuruhajaya SPRM baru-baru ini, ia walaupun sebelum ini paling lantang dalam mengkritik membabitkan isu pegangan saham dimiliki bos agensi itu semasa menjadi pembangkang.

“Pada masa hadapan, proses pelantikan perlu telus dan kita harus senaraikan kriteria (pelantikan ketua pesuruhjaya).

“Ini akan menghalang sebarang persepsi negatif terhadap ketua pesuruhjaya SPRM,” kata Pengerusi KRPPM-IGAR, Syed Ibrahim Syed Noh dipetik laporan Sinar Harian.

Jumaat lalu, Perdana Menteri Datuk Seri Anwar Ibrahim memaklumkan bahawa kontrak Azzm disambung selama setahun lagi.

Ditanya mengenai alasan pelanjutan itu, Anwar berkata berkata memang sebelum ini ada isu yang dikaitkan dengan pegawai kanan berkenaan.

Namun katanya, kerajaan sekarang berpendapat Azam telah berkhidmat dengan baik selepas diberi “kelonggaran” untuk menjalankan tugas masing-masing.

Semasa menjadi pembangkang, Pakatan Harapan (PH) lantang membidas Azam dan juga mengadakan perhimpunan jalanan bersejarah yang dianjurkan oleh Jawatankuasa Tangkap Azam Baki pada 22 Januari tahun lalu.

PH juga menuntut Azam ditangkap dengan serta-merta oleh agensi penguat kuasa, proses undang-undang ke atas beliau bermula dengan segera dan SPRM dirombak serta diletakkan di bawah Parlimen.

Malah, Timbalan Presiden PKR, Rafizi Ramli semasa ceramah kempen politik juga berjanji untuk mencari Azam selepas Pilihan Raya Umum Ke-15 (PRU-15) untuk mendakwanya, bagaimanapun sebaliknya yang berlaku apabila kontraknya pula disambung semula.


Pemandu ‘lalok’ sebabkan 4 beranak maut dituduh membunuh

Seorang lelaki yang positif dadah dan terlibat dalam rempuhan ke atas sebuah Vellfire mengorbankan empat beranak di Kilometer (KM) 2 Jalan Lebu ke Mempaga berhampiran susur ke Lebuh Raya Central Spine Road, berdepan tuduhan membunuh di Mahkamah Majistret Bentong, hari ini.

Ketua Polis Daerah Bentong Superintendan Zaiham Mohd Kahar berkata, suspek berusia 44 tahun itu akan dituduh mengikut Seksyen 302 Kanun Keseksaan.

“Kertas siasatan kes terbabit diambil alih oleh Bahagian Siasatan Jenayah Daerah Bentong dan suspek akan dituduh di Mahkamah Majistret Bentong jam 9 pagi ini.

“Atas arahan Timbalan Pendakwa Raya, suspek akan dituduh mengikut Seksyen 302 Kanun Keseksaan iaitu membunuh empat individu (dalam kemalangan itu),” katanya dalam kenyataan hari ini.

Sebelum ini, media melaporkan suspek direman untuk siasatan lanjut selepas selesai menjalani rawatan di Hospital Sultan Haji Ahmad Shah (HOSHAS) di Temerloh.

Zaiham sebelum ini dipetik berkata, hasil pemeriksaan dilakukan di dalam kenderaan dinaiki suspek yang mempunyai tujuh rekod berkaitan dadah menemui satu tiub straw lutsinar mengandungi syabu.

Dalam kemalangan jam 2.30 petang pada 28 Januari lalu, guru bahasa Inggeris, Raihan Mohamad, 43, maut bersama tiga anaknya Ahda Dalili Mohd Nazri, 14; Ahmad Muaz, 7; dan Ahda Imtinan, 4.

Mangsa dalam perjalanan untuk menghadiri majlis perkahwinan di Kajang, Selangor sebelum kenderaan pelbagai guna (MPV) Toyota Vellfire yang dinaiki mereka dari Gua Musang itu dirempuh pacuan empat roda Nissan Navara dipandu suspek.


Tolak pakatan Zahid-Anwar, sokong gandingan Muhyiddin-Hadi

Perikatan Nasional (PN) tidak mempunyai agenda sulit atau rancangan untuk menyelamatkan pemimpin tertentu daripada sebarang kes, termasuk mahkamah, sekiranya menang Pilihan Raya Umum kKe-15 (PRU-15), pada 19 November ini.

Ketua Penerangan Bersatu Datuk Wan Saiful Wan Jan berkata PN hanya bermatlamat untuk menjaga kebajikan rakyat dan membangunkan semula ekonomi negara setelah terjejas akibat pandemik Covid-19.

“Rakyat tidak mempunyai banyak pilihan yang munasabah. Barisan Nasional akan mengangkat Datuk Seri Ahmad Zahid Hamidi sebagai Perdana Menteri dan keutamaan mereka adalah memperkaya diri dan menyelamatkan diri.

“Pakatan Harapan akan mengangkat Datuk Seri Anwar Ibrahim sebagai Perdana Menteri dan agenda mereka akan merosakkan struktur asas Perlembagaan Negara.

“Malahan, Zahid pernah berpakat untuk mengangkat Anwar menjadi Perdana Menteri. Mereka berdua juga tidak pernah menafikan secara tuntas dakwaan bahawa ada pakatan untuk Zahid dan Anwar bekerjasama selepas PRU-15.

“Pilihan yang munasabah hanyalah satu iaitu Perikatan Nasional,” katanya yang juga calon PN bagi kerusi Parlimen Tasek Gelugor, Pulau Pinang.

Berikutan itu, Wan Saiful berkata pengundi hanya mempunyai PN sebagai pilihan dalam memastikan nasib rakyat Malaysia dapat dibela.

“Hanya Perikatan Nasional menawarkan kerajaan prihatin yang bersih dan stabil, di bawah kepimpinan dua tokoh hebat iaitu Tan Sri Muhyiddin Yassin dan Tan Sri Abdul Hadi Awang,” katanya.

Dalam pada itu, Wan Saiful mengucapkan terima kasih kepada PN kerana mencalonkan beliau di Parlimen Tasek Gelugor pada PRU kali ini.

Nama Wan Saiful diumumkan Pengerusi PN, Tan Sri Muhyiddin Yassin di Pusat Pameran dan Perdagangan Antarabangsa Malaysia (MITEC), malam tadi.

“Saya mohon pengundi Tasek Gelugor bantu saya untuk menyumbang satu kerusi yang akan digunakan untuk menolak pakatan Zahid-Anwar, dan menjulang kepimpinan Muhyiddin-Hadi.

“Tugas ini adalah satu amanah yang berat. Saya menerima tanggungjawab ini dengan penuh kesedaran bahawa ia adalah amanah dari parti demi rakyat dan negara, serta untuk kebaikan seluruh warga Tasek Gelugor.

“Walaupun PRU-15 dijangka menyaksikan pertandingan banyak penjuru di seluruh negara, sebenarnya rakyat tidak mempunyai banyak pilihan yang munasabah,” katanya.


Seorang MP UMNO didakwa tandatangan sokong Anwar depan Zahid

Bekas Ahli Majlis Tertinggi UMNO, Datuk Seri Shahidan Kassim hari ini mendedahkan seorang Ahli Parlimen daripada parti itu membuat pengakuan kepadanya telah menandatangani akuan berkanun (SD) memberi sokongan kepada Presiden PKR Datuk Seri Anwar Ibrahim.

Pada sidang media yang disiarkan secara langsung menerusi stesen televisyen Astro hari ini, Shahidan bagaimanapun tidak menyatakan siapa Ahli Parlimen yang dimaksudkan itu.

Walaupun tidak menyatakan secara jelas siapa individu terbabit, ia bagaimanapun dipercayai membabitkan seorang Ahli Parlimen dari Pahang. Manakala orang kenamaan itu pula dikatakan mempunyai hubungan dengan istana.

Malah, nama Ahli Parlimen berkenaan menjadi sebutan dalam beberapa kumpulan WhatsApp dan Twitter sebagai individu yang dipujuk menandatangani SD menyokong Anwar sebagai Perdana Menteri.

Sebelum ini tular mesej mengatakan Anwar dan Presiden UMNO Datuk Seri Ahmad Zahid Hamidi menggunakan kenamaan terbabit untuk memujuk Ahli Parlimen Pahang itu.

Mesej yang turut diterima Agenda Daily juga menyatakan sekiranya kejadian itu tidak benar, Timbalan Presiden UMNO Datuk Mohamad Hasan wajar bersumpah kerana beberapa Ahli Parlimen telah menjadi saksi wakil rakyat Pahang itu mengaku di hadapan beliau.

Malah mesej itu turut meminta beberapa Ahli Parlimen lain juga bersumpah bahawa tidak ada pengakuan sedemikian di hadapan Mohamad.

Mengulas lanjut Shahidan yang juga Ahli Parlimen Arau berkata wakil rakyat berkenaan menandatangani sokongan itu pada 7 Jun lalu di hadapan Anwar dan Zahid serta seorang individu kenamaan.

“Pengakuan seorang Ahli Parlimen yang mengatakan bahawa dia tandatangan untuk menyokong Anwar, di depan presiden dan di depan Anwar dan depan seorang kenamaan, jadi saya rasa ini satu kesalahan yang perlu diambil tindakan.

“Tapi benda ini (seorang Ahli Parlimen tandatangan sokong Anwar) berlaku 7 Jun lepas,” katanya sambil menegaskan pendedahan itu antara tiga bukti jelas menunjukkan Zahid melanggar ketetapan parti.

Pada masa sama, Ahli Parlimen Padang Rengas Datuk Seri Nazri Aziz yang senada dengan Shahidan turut menggesa Jawatankuasa Disiplin dan Majlis Kerja Tertinggi (MKT) UMNO menggantung serta-merta jawatan Zahid sebagai presiden susulan tindak-tanduknya kebelakangan ini yang didakwa melanggar ketetapan parti.

Katanya, Jawatankuasa Disiplin UMNO perlu menyiasat Zahid dengan segera dan mengambil tindakan tatatertib susulan terdapat tiga bukti jelas menunjukkan beliau melanggar ketetapan parti.

“Bukti pertama adalah beliau bertindak mengutuskan surat menyatakan sokongan kesemua ahli Parlimen Barisan Nasional (BN) untuk memilih Ketua Pembangkang, Datuk Seri Anwar Ibrahim sebagai Perdana Menteri baharu kepada Yang di-Pertuan Agong pada tahun lalu, tanpa pengetahuan majoriti ahli Parlimen berkenaan.

“Bukti kedua pula adalah kesahihan rakaman audio perbualan beliau dengan Anwar berkait Perhimpunan Agung UMNO 2020 (PAU 2020), sedangkan keputusan PAU sudah menetapkan pendirian ‘No Anwar No DAP’.

“Bukti terakhir pula adalah tindakan terkini beliau yang memberi kata dua kepada kerajaan PN bagi mendesak sidang Parlimen dibuka dalam tempoh 14 hari, tanpa merujuk kepada MKT dan Ahli-Ahli Parlimen UMNO terlebih dahulu,” katanya.

Nazri berkata tindakan segera perlu diambil kerana UMNO bukan hak eksklusif Zahid tetapi milik lebih 3.6 juta ahli.


Ramalan ribut petir di Lembah Klang dikeluarkan MetMalaysia

Ribut petir dan hujan lebat dijangka melanda di beberapa kawasan melibatkan kawasan di Lembah Klang sehingga 2 petang ini.

Dalam amaran dikeluarkan (MetMalaysia) yang dimaklumkan di Facebook, dijangka cuaca cuaca buruk itu berlaku di negeri di Selangor, Kuala Lumpur dan Putrajaya.

Di Selangor, antara kawasan dijangka terjejas adalah Klang, Petaling, Kuala Langat dan Sepang.

Katanya, amaran berkenaan dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.


Rusuhan pukul polis, pihak tokong akui bersalah dan minta maaf

Selepas tular video insiden rusuhan dan tindakan beberapa individu berbangsa Cina memukul polis baru-baru ini, akhirnya pihak Tokong Chee How di Salak Selatan, Kuala Lumpur meminta maaf kepada pihak berkuasa dan orang ramai.

Pihak tokong yang dikatakan dalang rusuhan tersebut mengakui kesalahan mereka, malah akan menarik semula tuntutan terhadap tanah tersebut dan bekerjasama dengan kerajaan serta Kementerian Pendidikan bagi menyelesaikan kemelut isu tanah disitu.

“Kami dengan rasa amat kesal dan memohon maaf berhubung kekeliruan dan kontroversi yang timbul dari insiden itu.

“Kami akan menyerahkan kunci pagar yang berdekatan dengan Pejabat Tanah dan Galian (PTG) dan Kementerian Pendidikan agar mereka dapat melakukan kerja-kerja pembinaan yang sewajarnya,” kata tokong itu dalam satu kenyataan.

Terdahulu, tular satu video seramai lebih kira-kira 30 individu merusuh kerana membantah tindakan PTG Kuala Lumpur mahu membina laluan ke kawasan pembinaan sebuah sekolah berhampiran tokong terbabit.

Dalam operasi itu, pasukan dari Ibu Pejabat Polis Daerah (IPD) Cheras hadir bagi memastikan keselamatan dan kelancaran operasi. Ketika operasi dijalankan, terdapat sekumpulan lelaki dan wanita membawa kayu dan besi membantah tindakan itu.

Kumpulan ini menghalang dan merosakkan jentolak, selain menyerang anggota polis yang bertugas di tempat kejadian.

Pihak tokong itu juga berkata bahawa ia sanggup bertanggungjawab ke atas kejadian itu dan akan bekerjasama dengan pihak berkuasa.

Setakat ini, 24 individu telah ditangkap berhubung rusuhan tersebut. Polis berkata suspek disiasat kerana melakukan rusuhan dengan senjata. Tiada nyawa yang terkorban dilaporkan.


Mahkamah pernah tolak peguam diraja wakili perayu: Bagaimana nasib Najib?

Permohonan peguam diraja atau Queen’s Counsel (QC) Jonathan James Laidlaw untuk mewakili Datuk Seri Najib Razak tidak akan diluluskan secara automatik tanpa mengambil kira beberapa syarat, biarpun betapa baik kelayakannya.

Ini kerana petisyen Laidlaw memohon kepada mahkamah untuk diterima masuk sebagai peguam di Malaysia mengikut Seksyen 18 (1) Akta Profesion Undang-Undang 1976, dua hari lalu (31 Mei) perlu dirujuk kepada beberapa pihak lain, termasuk peguam negara dan Majlis Peguam.

Seksyen 18 (1) itu menyatakan – walau apa pun apa-apa jua yang terkandung dalam Akta ini, Mahkamah boleh, bagi maksud mana-mana satu kes dan tertakluk kepada subseksyen yang berikut, menerima masuk seseorang untuk menjalankan amalan sebagai seorang peguam bela dan peguam cara yang, jika dia seorang warganegara Malaysia, atau seorang pemastautin tetap di Malaysia, dia layak diterima masuk sebagai seorang peguam bela dan peguam cara Mahkamah Tinggi dan tiada seorang pun boleh diterima masuk untuk menjalankan amalan sebagai peguam bela dan peguam cara di bawah subseksyen ini melainkan jika:

(a) bagi maksud kes yang tertentu itu dia mempunyai, pada pendapat Mahkamah, kelayakan khas atau pengalaman daripada jenis yang tidak boleh didapati daripada kalangan peguam bela dan peguam cara di Malaysia; dan

(b) dia telah diarahkan oleh seorang peguam bela dan peguam cara di Malaysia.

Bagaimanapun, Seksyen 18(3) akta berkenaan mewajibkan mahkamah mengambil kira pandangan “Peguam Negara, Lembaga, Setiausaha Majlis Peguam dan Jawatankuasa Peguam Negeri di negeri di mana kausa atau perkara itu hendak didengar, bagi mendengar bantahan mereka.

Najib hanya mempunyai satu sahaja peluang lagi untuk merayu terhadap sabitan hukuman penjara 12 tahun dan denda RM210 juta oleh Mahkamah Tinggi Kuala Lumpur berhubung kes SRC International Sdn Bhd.

Bagi perbicaraan pada Ogos, bekas Perdana Menteri mendapatkan khidmat Laidlaw yang berpangkalan di United Kingdom, untuk menjadi peguam utama dalam rayuannya.

Najib sebelum ini didapati bersalah dan dijatuhi hukuman penjara 12 tahun dan denda RM210 juta oleh Mahkamah Tinggi pada 28 Julai 2020. Sabitan dan hukuman itu dikekalkan oleh Mahkamah Rayuan pada Disember tahun lalu.

Bagaimanapun, terdapat penangguhan pelaksanaan terhadap hukuman itu, sementara menunggu rayuan di Mahkamah Persekutuan diselesaikan.

Pada 25 Januari lalu, peguam bela utama Najib, Tan Sri Muhammad Shafee Abdullah dalam sepucuk surat yang dialamatkan kepada Setiausaha Ketua Hakim Negara memohon agar anak guamnya dibenarkan untuk diwakili seorang QC iaitu peguam kanan paling senior dan berpengalaman dari UK.

Mahkamah Persekutuan pada 29 April memaklumkan kedua-dua peguam Najib dan pihak pendakwaan bahawa ia akan mendengar rayuan itu selama 10 hari dari 15 Ogos hingga 19 Ogos, dan dari 22 Ogos hingga 26 Ogos.

Sebelum ini, Najib mendakwa Mahkamah Tinggi Kuala Lumpur dan Mahkamah Rayuan menggunakan logik dan rasional sendiri yang bercanggah dengan bukti yang membebaskannya daripada tujuh pertuduhan salah guna kuasa, pecah amanah jenayah (CBT), dan pengubahan wang haram.

Ahli Parlimen Pekan itu berkata dia terkilan dengan apa yang menurutnya kesilapan undang-undang yang dibuat oleh kedua-dua mahkamah dalam alasan penghakiman masing-masing, menurut laporan itu.

Menurut pasukan pembelaan bekas Presiden UMNO itu daripada Tetuan Shafee & Co dan Tan Sri Muhammad Shafee Abdullah, Laidlaw dikatakan “memiliki kelayakan khas, pengalaman dan kepakaran yang tidak ada” dalam kalangan peguam di Malaysia untuk kes itu.

Salah satu sebab permohonan Laidlaw dinyatakan ialah “akan melibatkan isu-isu serius, kompleks dan/atau novel berkaitan beberapa cabang undang-undang jenayah dan sivil, amalan dan keterangan, hak perlembagaan perayu, pengendalian prosiding oleh pihak pendakwaan, adjudikasi kes jenayah oleh mahkamah perbicaraan dan pentadbiran sistem Keadilan Jenayah”.

Mengikut rekod, pada 2006, sebuah syarikat tempatan cuba menggunakan perkhidmatan QC Cherie Blair yang dikenali secara profesional sebagai Cherie Booth untuk hadir di hadapan Mahkamah Persekutuan bagi pertikaian komersial yang berterusan.

Booth juga merupakan isteri kepada bekas Perdana Menteri Britain Tony Blair.

Badan-badan institusi seperti Jabatan Peguam Negara, Majlis Peguam Malaysia dan Jawatankuasa Peguam Kuala Lumpur kemudian mengambil pendirian bersatu untuk menentang permohonan Booth.

Walaupun mahkamah mengiktiraf kelayakan Booth sebagai QC terkemuka yang mengkhusus dalam undang-undang awam, pentadbiran dan undang-undang komersial, mahkamah juga bertanya bagaimana Booth akan dapat membantu dalam kes itu kerana dia tidak terlibat semasa peringkat perbicaraan.

Mahkamah juga menyatakan bahawa adalah tidak benar bahawa tiada peguam bela dan peguam cara tempatan yang berkualiti dan dalam kalangan 12,000 daripada mereka di Malaysia yang mempunyai kelayakan dan pengalaman yang sama.

Dalam keputusan sebulat suara, Mahkamah Persekutuan menolak permohonan Booth, dengan menyatakan bahawa Booth tidak menunjukkan dia mempunyai kelayakan dan pengalaman khas yang tidak terdapat dalam kalangan peguam bela dan peguam cara di Malaysia.

Rayuan Najib berhubung kes SRC di Mahkamah Persekutuan ini akan menjadi rayuan terakhir yang boleh diteruskan bekas Perdana Menteri pertama Malaysia diheret ke mahkamah, memandangkan sabitannya di Mahkamah Tinggi dan rayuannya di Mahkamah Rayuan sebelum ini telah ditolak.

Jika Mahkamah Persekutuan mengekalkan keputusan Mahkamah Tinggi dan Mahkamah Rayuan, Najib akan dihantar terus ke penjara.


Saya masih lagi ahli UMNO kata Timbalan KM Sabah baharu

Timbalan Ketua Menteri Sabah yang baharu dilantik hari ini (11 Januari 2023) Datuk Shahelmey Yahya berkata beliau masih lagi ahli UMNO dan mewakili parti itu.

Ini walaupun hakikatnya beliau adalah antara lima Ahli Dewan Undangan Negeri (ADUN) UMNO Sabah yang menentang tindakan Barisan Nasional (BN) negeri untuk menarik diri daripada kerajaan Gabungan Rakyat Sabah (GRS).

“Saya masih ahli UMNO kerana tidak menerima sebarang berita daripada pucuk pimpinan parti,” kata ADUN Tanjung Keramat itu dipercayai merujuk kepada kenyataan Pengerusi Badan Perhubungan UMNO negeri Datuk Seri Bung Moktar Radin.

Terdahulu, Bung Moktar berkata Shahelmey dan ADUN Sugut, James Ratib, tidak mewakili UMNO dan parti itu tidak mengiktiraf Kabinet baharu diumumkan Ketua Menteri Datuk Seri Hajiji Noor, hari ini.

Mengulas lanjut, Shahelmey berkata “Saya pernah berjumpa dengan presiden parti (Datuk Seri Ahmad Zahid Hamidi) sebentar (baru-baru ini) tetapi tiada apa-apa. Kami hanya mengangguk (sesama sendiri) dan berjabat tangan, itu sahaja.”

Beliau berkata demikian kepada pemberita yang berkumpul di luar Istana Seri Kinabalu di mana beliau sebelum ini mengangkat sumpah sebagai Timbalan Ketua Menteri III dan Menteri Kerja Raya hari ini.

Pada masa sama beliau menasihatkan pihak yang tidak menyokong Hajiji sebagai KM perlu menerima hakikat yang berlaku.

Bagi tujuan ini, Shahelmey berkata ADUN yang menyokong Hajiji untuk kekal sebagai Ketua Menteri telah sebulat suara bersetuju untuk tidak menerima wakil daripada parti lain yang cuba menggulingkan kerajaan Hajiji.

“Jadi, mereka perlu menerima hakikat, ini adalah (tempoh) bertenang.

“Jadilah Pembangkang yang membina dan bersama-sama kita fokus kepada perkara-perkara kepada Sabah,” katanya dipercaya merujuk kepada kumpulan Bung Moktar dan Parti Warisan Sabah (Warisan) pimpinan Datuk Seri Shafie Apdal..

Pada sidang khas Dewan Undangan Negeri Sabah semalam, tempat duduk Bung Moktar dan beberapa ADUN UMNO yang menyokongnya telah dipindahkan ke blok pembangkang bersama Warisan.

“Apabila tiba 2025, penggal (kerajaan ini) akan berakhir dan barulah kita boleh mendapatkan mandat daripada rakyat,” kata Shahelmey lagi.

Dilaporkan Anwar mencadangkan Hajiji membentuk kerajaan perpaduan Sabah yang akan melibatkan semua parti di negeri itu termasuk BN, Warisan, Pakatan Harapan (PH) dan Parti Kesejahteraan Demokratik Masyarakat (KDM).

Bagaimanapun, hajiji menolak cadangan Anwar tanpa memberi sebarang alasan.

Sementara itu, Setiausaha DAP Sabah Phoong Jin Zhe, salah seorang daripada tiga muka baharu dalam barisan Kabinet negeri, berharap pelantikan itu dapat menamatkan krisis politik di Sabah.

Mengenai laporan Anwar mencadangkan supaya semua parti dimasukkan ke dalam kerajaan perpaduan, Menteri Pembangunan Perindustrian Sabah yang baharu itu berhujah bahawa Perdana Menteri hanya memberi kepercayaan kepada Hajiji untuk membuat keputusan.

“Beliau (Anwar) memberitahu kami tiada masalah, beliau menyokong Hajiji untuk terus memimpin Sabah.

“Jadi, ini adalah keputusan yang diambil oleh Ketua Menteri dan kita perlu menerima dan menghormatinya. Dan dengan sokongan (diberikan kepada Hajiji) terutamanya daripada tujuh wakil PH Sabah, saya fikir Sabah akan mempunyai kestabilan politik.

“Dan (kerajaan) kini akan dilihat lebih inklusif,” kata Phoong.


Kekurangan hasil cukai boleh ditampung dengan GST, SST

Malaysia perlu mengkaji kemungkinan menyelaraskan Cukai Barang dan Perkhidmatan (GST) serta Cukai Jualan dan Perkhidmatan (SST) untuk menampung kekurangan hasil cukai, menurut Institut Penyelidikan Ekonomi Malaysia (MIER).

Dalam laporannya mengenai Prospek Ekonomi Malaysia Suku Ketiga 2021, institut penyelidikan itu berkata langkah meneliti semula perbelanjaan amat diperlukan berikutan pinjaman dan mobilisasi hasil berkaitan minyak dan dana amanah awam seperti Kumpulan Wang Amanah Negara (KWAN) yang melibatkan kepentingan generasi akan datang, terus meningkat.

Selain itu, katanya peranan sektor swasta sebagai pemacu utama ekonomi perlu terus diperkukuh.

“Walaupun GST dimansuhkan selepas Pilihan Raya Umum Ke-14 (PRU14) dan digantikan dengan SST yang tidak dapat meraih hasil yang mencukupi, pengekstrakan politik daripada sumber awam (dividen daripada Petronas, Bank Negara Malaysia dan syarikat berkaitan kerajaan) serta aset milik kerajaan turut digunakan untuk membiayai perbelanjaan kerajaan yang tinggi,” katanya lapor Bernama.

Menurut MIER, dasar monetari akomodatif yang berterusan bukan pilihan yang wajar pada suku tahun akan datang dan ‘dominasi fiskal’ yang berterusan dengan pakej rangsangan yang tidak terhad berikutan ruang fiskal dikekang oleh hasil bukan minyak yang rendah dan asas cukai yang berkurangan.

“Asas cukai yang berkurangan sebahagian besarnya disebabkan pengabaian penstabil automatik dalaman selepas PRU14 untuk pilihan wajar secara empirikal GST berasaskan penggunaan,” katanya.

GST mula dilaksanakan di Malaysia pada 1 April, 2015, pada kadar enam peratus, yang kemudian ditangguhkan pada 1 Jun, 2018 dan akhirnya dimansuhkan berikutan ia digantikan oleh sistem SST mulai 1 Sept, 2018.

Di bawah SST, kadar cukai semasa untuk cukai jualan adalah antara lima peratus dan 10 peratus manakala kadar cukai perkhidmatan sebanyak enam peratus.

Menurut MIER, pengekstrakan politik daripada sumber milik awam, seperti melalui dividen yang tinggi daripada Petronas dan penggunaan sumber semula jadi, seperti balak, perlu dikurangkan, dengan mengambil kira generasi akan datang, ekuiti antara generasi dan kelestarian alam sekitar.

“Matlamat utama ialah kesejahteraan nasional, merangkumi kepuasan dan kebahagiaan kehidupan keluarga, pada masa depan,” katanya.

Dari segi penawaran, katanya pembaharuan struktur dan program penyelarasan jangka panjang perlu diperkukuh, memansuhkan halangan struktur kepada pertumbuhan mampan, rintangan infrastruktur, ketidaksempurnaan pasaran dan gangguan yang menghalang proses pertumbuhan.

“Tumpuan yang lebih baik perlu diberikan kepada penggunaan teknologi baharu, melaksanakan lebih banyak penyelidikan dan pembangunan, inovasi dan penjanaan idea baharu, melalui peningkatan kemahiran dan mengurangkan penghijrahan tenaga kerja,” katanya.


Bank masih buka moratorium bawah PEMULIH: Timb Menteri Kewangan

Permohonan moratorium di bawah Pakej Perlindungan Rakyat dan Pemulihan Ekonomi (PEMULIH) masih dibuka kepada peminjam yang memerlukan, kata Timbalan Menteri Kewangan I, Mohd Shahar Abdullah.

Justeru, katanya peminjam yang terjejas hanya perlu menghubungi bank masing-masing untuk membuat permohonan itu.

“Bagi peminjam lain yang juga terkesan dan memerlukan bantuan bayaran balik pinjaman selepas pakej PEMULIH tamat, bank-bank akan terus menyediakan pakej bantuan termasuk pengurangan bayaran ansuran bulanan mengikut kemampuan peminjam,” katanya pada persidangan Dewan Rakyat hari ini.

Beliau berkata demikian bagi menjawab pertanyaan Khalid Abd Samad (PH-Shah Alam) sama ada kerajaan akan melanjutkan pemberian moratorium kepada individu dan perusahaan di samping sama ada akan memperkenalkan pemberian moratorium tanpa faedah terakru.

Beliau berkata industri perbankan telah mengumumkan Skim Pengurusan dan Ketahanan Kewangan (URUS) bagi golongan 50 peratus terbawah kumpulan pendapatan (B50) iaitu isi rumah berpendapatan sehingga RM5,880 yang masih terkesan akibat pandemik Covid19, pada 14 Oktober lalu.

Menurutnya skim yang menyeluruh ini bukan sahaja membantu peminjam membuat pembayaran balik pinjaman mengikut kemampuan mereka, malah peminjam juga mendapat manfaat menerusi nasihat pengurusan kewangan yang boleh meningkatkan daya tahan kewangan mereka dalam jangka panjang.

“Di bawah program ini, peminjam golongan B50 yang memenuhi syarat akan mendapat pengecualian faedah selama tiga bulan dan juga pilihan untuk mengurangkan bayaran ansuran pinjaman sehingga 24 bulan keseluruhannya,” katanya.

Beliau berkata peminjam juga boleh memohon pelbagai program yang ditawarkan oleh Agensi Kaunseling dan Pengurusan Kredit (AKPK) seperti Program Pengurusan Hutang, Skim Penyelesaian Pinjaman Kecil dan Skim Sokongan Daya Tahan Kewangan.

Program ini dilaksanakan dengan kerjasama dan sokongan institusi perbankan, dan mempunyai ciri-ciri seperti ansuran bulanan yang berkurangan, pelanjutan tempoh bayaran balik dan program sokongan daya tahan kewangan, katanya.


Beri penjelasan prestasi UMNO dalam kerajaan tak menyakinkan, kata Annuar kepada Mat Hasan

Ketua UMNO Bahagian Ketereh, Tan Sri Annuar Musa menyifatkan kritikan Datuk Seri Mohamad Hasan dengan mengatakan prestasi UMNO dalam kerajaan tidak menyakinkan adalah tidak wajar sama sekali.

Annuar yang juga memegang jawatan Menteri Kabinet berkata kenyataan Timbalan Presiden UMNO itu sebagai berat serta mengelirukan dan mendesak penjelasan berhubung kritikannya itu dengan memberi fakta yang lebih tepat.

“Semua ucapannya berat. Misalnya dia mengeluarkan kenyataan menyatakan prestasi UMNO dalam kerajaan tidak memuaskan. Itu heavy.

“Kalau saya, saya mahu tahu lagi, apa yang dikatakan prestasi UMNO dalam kerajaan tidak memuaskan. Berdasarkan kepada apa, faktanya apa? Dan portfolio mana yang UMNO pegang yang dirasakan di bawah par? Maka saya kata itu pandangan Tok Mat sebagai orang yang berada di luar kerajaan dan layak untuk menyatakan pandangan,” katanya ketika ditemui pemberita selepas Majlis Perasmian Sayap Wanita, Puteri dan Pemuda UMNO di PWTC malam tadi.

Tambah Annuar lagi, ucapan yang diberikan oleh Mohamad juga mengelirukan kerana seakan-akan menyeru supaya Pilihan Raya Umum Ke-15 (PRU-15) perlu disegerakan tetapi pada masa sama berkata jangan tergesa-gesa.

“Selain itu, saya juga keliru ucapannya kerana beliau kata jangan tergesa-gesa, jangan berdiri terus berlunjur, tapi akhirnya dalam ucapan macam nak segera diadakan PRU-15.

“Jadi saya tidak berapa jelas di situ. Sebab tu saya kata pendekatan ucapan yang nak dilontarkan sesuatu untuk dibahaskan. Jadi bolehlah,” katanya lagi.

Annuar juga berkata, tarikh PRU-15 sama ada cepat atau lambat perlu dibincangkan di pucuk pimpinan secara tertutup dan tidak wajar dibincangkan secara terbuka kerana ia merupakan rahsia parti.

“Kemudian ada yang setuju dan ada yang tak setuju, jadi satu polemik. Jadi kalau buat lambat apa kesannya pula, sebab kuasa pada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, pada nasihat Perdana Menteri, Datuk Seri Ismail Sabri Yaakob.

“Bagaimana pula kalau tak dipersetujui kerajaan atau Seri Paduka? Jadi pada saya tidak kena pada tempatnya,” jelasnya lagi.

Terdahulu, Mohamad semasa ucapan perasmian sayap UMNO berkata prestasi UMNO dalam kerajaan ketika ini tidak menyakinkan, ia walaupun parti itu kembali menjadi dominan dengan pelantikan Naib Presiden partinya, Datuk Seri Ismail Sabri Yaakob.

“Prestasi kita dalam kerajaan tidak menunjukkan keyakinan yang diharapkan. Saya faham dan saya akui, ada yang mencuba dan melakukan sehabis baik. Tetapi hasilnya tidak menyerlah.

“Pemulihan negara masih belum ada lonjakan konkrit. Pembukaan sempadan negara pula baharu sahaja akan dibuka. Prestasi ekonomi terus suram. Kesempitan masyarakat tidak berkurangan. Sistem pendidikan masih belum mencapai tahap yang sepatutnya. Malah, keterlihatan negara di pentas global seperti lenyap sama sekali.

“Itulah dia, kedudukan sebenar UMNO dan prestasi kerajaan waktu ini. Bagaimanalah UMNO dapat menjadi wakil yang berkesan kepada orang Melayu jika sebeginilah kedudukan dan prestasi UMNO dalam kerajaan,” kata Mohamad.


Jangkitan meningkat, 3 kematian

Jumlah jangkitan baharu Covid-19 di seluruh negara dalam tempoh 24 jam semalam (Khamis, 13 Oktober 2022) meningkat semula setelah 12 hari merekodkan angka di bawah 2,000 kes.

Dalam tempoh itu sebanyak 2,090 jangkitan baharu, termasuk empat kes import, dilaporkan berbanding 1,628 kes yang dicatat pada Rabu.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,861,226 kes, dengan 4,802,012 pesakit telah sembuh, termasuk 1,428 yang pulih semalam.

Menurut data laman sesawang Github KKM, daripada jumlah kes baharu itu, 1,535 kes melibatkan individu yang telah menerima suntikan dos penggalak; 360 kes (penerima dua dos); 189 kes (individu tidak divaksinasi); dan enam kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 22,804 kes masih aktif, melonjak berbanding 21,145 kes yang dilaporkan sehingga Rabu.

Daripada jumlah itu, 21,855 pesakit masih menjalani kuarantin di rumah (21,199 pesakit pada Rabu); 916 dirawat di hospital (905 Rabu); dan 33 pesakit dimasukkan ke unit rawatan rapi (41 Rabu), dengan 16 daripadanya memerlukan alat bantuan pernafasan (20 Rabu).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga melaporkan tiga pesakit meninggal dunia akibat komplikasi Covid-19 semalam. Tiada kes kematian di luar fasiliti kesihatan atau ‘brought in death’ (BID) dilaporkan.

Dua kes kematian itu dilaporkan di Johor, manakala satu di Kedah. Sehingga kini, jumlah kumulatif kematian akibat Covid-19 sejak Mac 2020 hingga semalam meningkat kepada 36,410 kes, termasuk 7,741 kes BID.


Perjanjian Muhyiddin, Ismail Sabri: UMNO lebih untung daripada Bersatu

Perjanjian antara Tan Sri Muhyiddin Yassin dan Datuk Seri Ismail Sabri Yaakob banyak menguntungkan orang UMNO. Dengan perjanjian itu lah seorang pemimpin UMNO menjadi Perdana Menteri.

Usah dinafikan apabila Perdana Menteri daripada UMNO, banyak orang UMNO dapat manfaat. Tak perlu saya hurai satu persatu apa manfaatnya.

Tetapi nampaknya orang UMNO lah yang paling tak suka dengan perjanjian itu. Ini saya kurang faham. Kenapa jadi begitu?

Sepatutnya sambut baiklah perjanjian itu. Dengan perjanjian itulah, semua Menteri dan Timbalan Menteri UMNO yang ada dalam Kabinet kerajaan Perikatan Nasional (PN) kekal dalam Kabinet.

Yang tak jadi Menteri sebelum ini pun dapat naik pangkat jadi Menteri.

Itu belum kira yang dapat merasa duduk dalam board GLC dan badan-badan berkanun. Daripada ketua cawangan, ketua puteri, ketua wanita, ketua pemuda sampailah ketua bahagian dapat merasa.

Kalau tak duduk dalam board GLC pun sekurang-kurangnya dapat jadi ketua kampung dan ahli JKKK.

Tak terfikir kah mereka yang semua ini berlaku kerana adanya perjanjian itu.

Tak terfikir kah mereka semua ini takkan berlaku kalau Tan Sri Muhyiddin Yassin tak tandatangan perjanjian itu dengan Datuk Seri Ismail Sabri.
Jadi kenapa malu nak mengaku adanya perjanjian?

Yang ada rugi sedikit daripada perjanjian ini adalah orang-orang Bersatu.

Yang dulu duduk dalam board GLC dan badan-badan berkanun dah tak disambung lagi khidmat mereka. Tempat itu diisi oleh orang-orang UMNO pula.

Tak mengapa lah, mungkin kerana dah tamat tempoh perkhidmatan, tak disambung pun tak pe. Dapat peluang berkhidmat setahun dua pun dah cukup bertuah.

Mereka tak bising. Mereka tak buat hal. Malah mereka lah yang paling kuat mempertahankan perjanjian antara Tan Sri Muhyiddin dan Dauk Seri Ismail Sabri kerana hormat mereka kepada pemimpin parti.

Tawadduk betul orang-orang Bersatu ni.

Saya rasa bertuah berada dalam parti yang dikelilingi oleh orang-orang yang tawadduk. Tidak tamak dan haloba. Reda saja dengan ketentuan Allah.
Jika ada rezeki ada lah. Jika tak ada rezeki kali ini, mungkin Allah nak bagi yang lebih baik.

Mungkin itu lah yang ada dalam pemikiran orang-orang Bersatu yang tawadduk ini.

Mereka fokus buat kerja. Mangsa banjir kepala air di Baling dibantu. Bakul makanan terus dihantar ke rumah-rumah dalam keadaan rakyat susah zaman inflasi ini. Srikandi Bersatu pelopori projek tanaman hidroponik sayur-sayuran untuk diagih secara percuma kepada orang-orang kampung.

Ahli-ahli Parlimen dan ADUN Bersatu terus buat kerja untuk rakyat. Mereka tak sibuk nak ugut itu dan ini. Mereka tak ambil ‘pot’ pun apa orang UMNO nak kata.

Mungkin inilah budaya politik baharu yang dicari. Insya-Allah dalam setiap kesusahan ada kesenangan. Itu janji Allah.

Datuk Dr Marzuki Mohamad

Mantan Ketua Setiausaha Sulit (KSUS) kepada Perdana Menteri, Tan Sri Muhyiddin Yassin


Akar umbi UMNO sokong pembersihan dibuat Zahid, beri imej bersih

Pelbagai spekulasi dibuat menjelang tinggal beberapa jam lagi pengumuman calon Barisan Nasional (BN) malam ini di WTC, Kuala Lumpur.

Bahang perpecahan dalaman UMNO hangat diperkatakan selepas beberapa nama tersohor atau ‘warlord’ parti tersebut yang tidak tersenarai sebagai calon selepas Presiden, Datuk Seri Ahmad Zahid Hamidi mengambil langkah tegas membuat pembersihan.

Bagaimanapun, sumber dalaman parti memaklumkan hasil tinjauan di peringkat akar umbi, rata-rata menyokong langkah Zahid tersebut bagi memberi imej lebih bersih dan segar kepada parti.

Jelas sumber tersebut, Zahid menyedari tentangan bakal dihadapinya apabila hampir semua proksi kepada Perdana Menteri (PM) Datuk Seri Ismail Sabri Yaakob disingkir daripada senarai calon dan langkah pencegahan awal sudah diambil dengan segera.

“Walaupun mendapat kritikan dan tentangan, namun Zahid sudah mengetahui implikasi bakal dihadapinya apabila warlord yang pro kepada Ismail Sabri tidak menjadi calon.

“Langkah pencegahan awal sudah diambil oleh orang-orang kepercayaan Zahid untuk meneutralkan keadaan… jangan risau, Presiden tahu apa yang dia buat,” kata sumber akar umbi UMNO tersebut.

Namun, sumber parti tersebut apabila ditanya sama ada Zahid bakal menjadi PM selepas Pilihan Raya Umum Ke-15 (PRU-15) hanya berkata “tunggu dan lihat” selepas ini.

Difahamkan, pejabat PM di Putrajaya semalam dibanjiri dengan kehadiran Ketua UMNO Bahagian yang tidak tersenarai sebagai calon, ia sebagai usaha akhir untuk meminta Ismail Sabri campur tangan.

Sumber juga yakin akar umbi UMNO tidak berpecah walaupun nama-nama besar tidak tercalon pada PRU-15 kali ini.

“Ketegangan ini hanya untuk sementara waktu sahaja, apabila masuk hari penamaan calon dan berkempen nanti semua akan berubah.

“Penerangan akan diberikan pemimpin UMNO dan Zahid berhubung langkah menamakan calon muka baharu… lagipun ia akan memberi imej segar kepada parti untuk dilihat lebih bersih dan bebas daripada rasuah,” katanya lagi.

Terdahulu, tular satu satu senarai nama pemimpin UMNO yang dikatakan akan digugurkan dan sudah tular di media sosial.

Senarai itu membabitkan lima menteri, tiga timbalan menteri dan seorang veteran UMNO.

Mereka ialah Menteri Pembangunan Usahawan dan Koperasi Tan Sri Noh Omar yang juga Pengerusi Badan Perhubungan UMNO Selangor (P095 Tanjung Karang), dan Tan Sri Annuar Musa (Menteri Komunikasi dan Multimedia – P026 Ketereh).

Senarai itu juga mengandungi nama Datuk Seri Shahidan Kassim (Menteri Wilayah Persekutuan – P003 Arau); Datuk Seri Dr Adham Baba (Menteri Sains, Teknologi dan Inovasi – P155 Tenggara); dan Datuk Halimah Mohamed Sadique (Menteri Perpaduan Negara – P156 Kota Tinggi).

Tiga Timbalan Menteri pula ialah Datuk Zahidi Zainul Abidin (Komunikasi dan Multimedia – P001 Padang Besar); Datuk Mastura Mohd Yazid (Jabatan Perdana Menteri [Tugas-Tugas Khas] – P067 Kuala Kangsar); dan Datuk Seri Ismail Abdul Mutalib (Perumahan dan Kerajaan Tempatan – P086 Maran).

Dua lagi yang berada dalam senarai itu ialah Datuk Seri Tajuddin Abdul Rahman (penyandang kerusi P073 Pasir Salak); dan Datuk Seri Mohd Salim Mohd Sharif (Pengerusi Risda – P127 Jempol).

Semua senarai itu bagaimanapun tidak dapat disahkan sehingga pengumuman sebenar dibuat, namun mereka dilihat sebagai penyokong lantang Ismail Sabri dan disifatkan mempunyai hubungan rapat dengan gabungan PN, yang membantu membentuk kerajaan sebelum ini.

Shahidan dalam kenyataan ringkas di Facebooknya malam tadi mengesahkan tidak dicalonkan dan serentak itu bekas Menteri Besar Perlis berkenaan menutup semua bilik gerakan BN di kawasan Parlimen Arau yang diwakilinya sejak 2013 lalu.

Sementara Annuar pula hari ini mengesahkan beliau tidak dijemput untuk hadir pada majlis pengumuman calon BN malam ini.


Pasukan petugas khas tangani kes buli di sekolah: Radzi

Menteri Pendidikan Datuk Radzi Jidin hari ini berkata terdapat beberapa inisiatif sedang dijalankan untuk menangani isu buli yang dihadapi di sekolah-sekolah.

Bercakap kepada pemberita di Pameran Transformasi Pendidikan di Pusat Beli Belah Alamanda, Putrajaya, beliau berkata antara inisiatif itu ialah penubuhan pasukan petugas bagi melihat penularan buli di sekolah.

“Berhubung buli di sekolah, pertamanya kita telah menubuhkan pasukan petugas yang dipengerusikan oleh bekas ketua pengarah pendidikan Dr Habibah (Abdul Rahim), untuk melihat apa yang kita perlu lihat apa yang boleh kita lakukan dalam peraturan yang kita ada untuk membendung gejala buli di sekolah.

“Jadi itulah yang sedang diteliti pasukan petugas sekarang,” katanya.

Katanya, Kementerian Pendidikan juga mempunyai perancangan dengan Kementerian Dalam Negeri untuk melancarkan program yang dinamakan “Sekolahku Sejahtera Sepakat Selamat”.

“Kami akan bekerjasama rapat dengan polis untuk memastikan keadaan di sekolah selamat dan anak-anak kita merasakan sekolah adalah tempat yang selamat.

“Dengan ini, kita berharap kes buli di sekolah dapat berkurangan secara drastik,” katanya.

Beliau juga berkata kementerian akan melancarkan portal tanpa perlu meletakkan nama untuk melaporkan kes buli di sekolah minggu depan.

“Portal ini akan membolehkan pengguna melaporkan kes buli sama ada melalui e-mel, sistem pelaporan sedia ada dalam portal, atau melalui talian hotline.

“Jadi jika anda terlibat atau mengetahui sebarang kes buli dan ingin melaporkannya secara tanpa nama, kini terdapat platform untuk anda berbuat demikian.

“Semoga dengan ini, pelajar tidak terlalu takut dengan kesan daripada melaporkan kes buli,” katanya.

Radzi menjawab pertanyaan akhbar mengenai pelajar yang didakwa membuli dan mendera rakan sekelas di Maktab Rendah Sains Mara (MRSM) di Kuantan.

Beliau berkata, kes itu tidak terletak di bawah bidang kuasanya dan pihak berkuasa berkaitan akan menyiasat perkara itu.


Paras air sungai di tiga negeri pada tahap bahaya, trend meningkat

Paras air di lembangan, sublembangan dan stesen pengukur menunjukkan paras air di beberapa sungai di tiga negeri berada pada tahap bahaya.

Sehubungan itu, Menteri Alam Sekitar dan Air, Datuk Seri Tuan Ibrahim Tuan Man mengingatkan penduduk memberi perhatian penting terhadap paras air di sungai berdekatan kediaman masing-masing.

“Hati-hati… paras air (sungai) peringkat bahaya,” katanya dalam satu kenyataan di Facebook beliau hari ini sambil mengemas kini paras air sungai sehingga jam 5.25 petang ini (8 Ogos 2022).

Mengikut maklumat yang beliau berikan tiga negeri terlibat ialah Perlis, Kedah dan Perak.

Data menunjukkan lembangan, sublembangan dan Stesen Sungai Perlis di Bukit Tok Poh di daerah Kangar merekodkan 10.59 meter (m) dan trendnya semakin menaik.

Di Kedah, ianya melibatkan lembangan Sungai Kedah, sublembangan Sungai Padang Terap dan Stesen Sungai Padang Terap di Taman Tabung Haji di daerah Kubang Pasu telah mencecah paras 8.57m.

Manakala di daerah Padang Terap pula melibatkan lembangan Sungai Kedah, sublembangan Sungai Padang Terap dan Stesen Sungai Padang Terap di Kampung Kubu, dengan bacaan 13.06m, dengan trend menaik.

Di daerah Hilir Perak pula, lembangan Sungai Perak, sublembangan Sungai Bidor dan Stesen Sungai Bidor di Changkat Jong mencatat 5.80m, dengan trend menaik.

Terdahulu, hari ini, MetMalaysia juga meramalkan sebahagian besar negeri di Semenanjung, selain Sabah dan Sarawak, dijangka mengalami hujan berterusan dan ribut petir bermula hari ini sehingga Isnin ini.

Mengikut ramalan hari ini, beberapa tempat di Kedah, Pulau Pinang, Perak, Selangor, Johor, Sabah dan Sarawak serta kawasan pantai Perlis dijangka hujan pada sebelah pagi.

Pada sebelah petang, ribut petir diramal di beberapa tempat di Perlis, Kedah, Perak, Kelantan, Terengganu, Pahang, Selangor, Negeri Sembilan, Johor, Sabah dan Sarawak serta kawasan pantai Pulau Pinang.


Bantuan menyeluruh kepada semua kumpulan masyarakat akan diumum, kata PM

Semua kumpulan masyarakat akan menerima bantuan yang akan diumum Putrajaya dalam masa terdekat pada Isnin atau Selasa ini bagi membantu meringankan beban rakyat dalam berdepan cabaran pandemik ketika ini.

Perdana Menteri Tan Sri Muhyiddin Yassin berkata bantuan kali ini akan lebih komprehensif dibawah Fasa (Pertama) Kawalan Pergerakan Pelan Pemulihan Negara (PPN) dan merangkumi sektor Perusahaan Kecil dan Sederhana (PKS) yang terkesan dengan pelaksanaan PKP 3.0 bagi mengekang penularan Covid-19.

Muhyiddin berkata kerajaan sentiasa berusaha memastikan kira-kira 12 juta individu atau isi rumah di negara ini yang terjejas dengan penularan wabak COVID-19 menerima bantuan dan sokongan sewajarnya dalam mendepani saat-saat yang sukar ketika ini.

“Kita faham bila di fasa begini (fasa pertama PKP 3.0) dan seterusnya sampai ke akhir tahun, semua tunggu apakah kerajaan akan tolong kumpulan yang terkesan? Kumpulan B40 dan M40 dah tentu (dibantu) termasuk dalam pemberian moratorium, kumpulan T20 juga ada (yang layak),” katanya lapor Bernama hari ini.

Terdahulu Muhyiddin meninjau pusat pemberian vaksin (PPV) di Pusat Konvensyen Sunway Pyramid hari ini.

Perdana Menteri berkata bantuan yang akan diumumkan kali ini akan mengambil kira keperluan semua kumpulan yang terjejas wabak COVID-19, secara lebih komprehensif jika dibandingkan sebelum ini.

“Perinciannya akan saya maklumkan esok atau lusa supaya semua tahu di mana kita berada, tapi apa yang penting kita beri sokongan kepada semua kumpulan masyarakat,” katanya sambil membayangkan kemungkinan akan terdapat peningkatan dalam bantuan yang akan diberikan itu.

PKS membentuk 98.5 peratus (907,065) daripada perniagaan di Malaysia.

Malaysia merupakan satu-satunya negara di dunia yang melaksanakan moratorium secara automatik selama enam bulan dari April hingga September 2020 untuk membantu rakyat dan perniagaan.

Setakat 21 Mac lepas, bank telah membantu 1.7 juta pemohon bagi bantuan pembayaran dan kadar kelulusan sebanyak 95 peratus.

Selain moratorium bersasar, masih banyak bantuan Covid-19 lain yang disediakan dan boleh dimohon.

Antaranya Sistem Insurans Pekerjaan Perkeso bagi individu yang kehilangan pekerjaan; Program Perintis Perkeso; Skim Perumahan Belia serta bantuan sebanyak RM1,000 kepada penganggur untuk mendapatkan pengalaman bekerja.

Bantuan lain ialah Bantuan Prihatin Rakyat (BPR) iaitu kategori isi rumah berpendapatan bawah RM2,500 mendapat BPR tambahan RM500 manakala bagi isi rumah berpendapatan antara RM2,501 dan RM5,000 akan menerima RM300.

Sementara itu, golongan bujang akan menerima BPR sebanyak RM100.

Untuk warga emas, bantuan khas kewangan bersasar berjumlah RM300 secara one-off disediakan untuk pesara kerajaan, veteran tidak berpencen dan elaun sara hidup nelayan manakala bantuan kebajikan warga emas dinaikkan kepada RM500 sebulan berbanding RM350 sebelum ini.

Bagi inisiatif tidak langsung, potongan cukai tambahan untuk majikan yang menggaji warga emas dan dilanjutkan sehingga 2025 serta had pelepasan cukai bagi rawatan perubatan keperluan khas dan penjagaan ibu bapa dinaikkan kepada RM8,000.


Nepotisme dan Kronisme: Bad Governance!

Pro-bono (tidak berbayar) atau berbayar bukan isu utama.

Isu utamanya ialah nepotisme. Melantik ahli keluarga sendiri memegang jawatan penting dalam Kerajaan.

Jawatan yang ada kuasa (walaupun bukan eksekutif) untuk mempengaruhi dasar-dasar Kerajaan dan menasihati bapa kandung sendiri? Ini lagi teruk dari zaman Tingkat 4 Pak Lah ni.

Adakah ini yang dimaksudkan dengan tatakelola kerajaan yang baik? Melantik anak sendiri sebagai Penasihat PM? Inikah pengisian konsep Malaysia Madani? Padanlah.

Memang betul orang kata PKR-parti keluarga dan rakan. Keluarga Anwar dulu tau… Anwar Perdana Menteri (PM), Wan Azizah Ahli Parlimen (MP), Nurul Izzah Penasihat PM.

Anwar PM, Anwar Menteri Kewangan, anaknya Nurul Izzah Penasihat Ekonomi dan Kewangan kepada PM.

Mana integriti? Ini salah guna kuasa. PKR ingat mereka menang besar pada Pilihan Raya Umum (PRU) boleh buat apa depa suka?

Ke hulu ke hilir sebut tatakelola kerajaan yang baik, good governance, kemudian lantik anak sendiri jaga Kementerian Kewangan (MOF).

Teringat pesan Tun Dr Mahathir Mohamad, kronisme, nepotisme, semua ni memang game (permainan) Anwar.

Ulasan Abdul Aziz Sheikh Osman

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Elon Musk lawat Indonesia pada Nov bukan Malaysia selepas dijemput Jokowi

Elon Musk, pengasas firma penerokaan angkasa lepas SpaceX dan ketua eksekutif syarikat kereta elektrik paling berharga di dunia Tesla berjanji untuk melawat Indonesia pada November selepas bertemu dengan presiden negara itu baru-baru ini.

Kerajaan Indonesia membuat tawaran kepada Musk untuk melabur di negara itu dan mengambil bahagian dalam reka bentuk besarnya untuk memanfaatkan rizab nikelnya yang besar bagi membangunkan industri bateri elektrik bertaraf dunia.

Pada Sabtu, Presiden Joko Widodo (Jokowi) melawat Musk di Starbase, kemudahan pengeluaran roket SpaceX, tapak ujian, dan pelabuhan angkasa di Boca Chica, Texas dan menjemputnya datang ke Indonesia.

Musk menunjukkan minatnya untuk bekerjasama dengan Indonesia pada masa depan yang dilihatnya mempunyai “potensi besar” dalam membangunkan Tesla dan SpaceX.

Indonesia pada 2020 menawarkan SpaceX untuk membangunkan pelabuhan angkasa di negara tropika itu.

Biak di Papua Barat dan Morotai di Ambon adalah dua lokasi yang berpotensi untuk dijadikan tapak peluncuran ke angkasa kerana terletak sangat dekat dengan khatulistiwa.

Kedudukan itu akan membantu roket mencapai halaju awal yang lebih tinggi dan membawa muatan yang lebih berat.

Syarikat angkasa lepas itu juga sudah melancarkan satelit Merah Putih ke orbit bagi syarikat telekomunikasi milik kerajaan, Telkom Indonesia.

Musk turut menyebut jumlah penduduk Indonesia yang ramai dan pertumbuhan ekonomi yang konsisten sebagai faktor yang membuatkan beliau berminat untuk bekerjasama dengan Indonesia.

Tesla sangat agresif dalam mendapatkan nikel untuk membekalkan bateri kenderaan elektriknya.

Pada 2021, syarikat kereta elektrik itu menandatangani perjanjian kerjasama dengan syarikat perlombongan nikel Australia BHP untuk mendapatkan nikel daripada aset lombong Nickel West di Australia Barat.

Terdahulu semasa lawatan ke Amerika Syarikat (AS) baru-baru ini, Perdana Menteri Datuk Seri Ismail Sabri Yaakob mempelawa pelabur dan ahli perniagaan AS untuk memilih Malaysia sebagai destinasi pelaburan pilihan.

Beliau mengalu-alukan mereka, terutamanya syarikat Fortune 500 untuk melabur atau meningkatkan pelaburan mereka, iaitu dalam sektor digital ekonomi, teknologi hijau dan kereta elektrik.

“Saya cadang Tesla membuat pelaburan di Malaysia dalam menghasilkan kereta elektrik,” katanya dipetik laporan media.

Ismail Sabri semasa lawatannya ke Amerika baru-baru ini menemui Ted Osius, Presiden dan Ketua Pegawai Eksekutif Majlis Perniagaan Amerika Syarikat-ASEAN (AS-ABC).

Penubuhan AS-ABC pada 1984 mewakili 170 perniagaan utama Amerika di Asia Tenggara.

Untuk rekod, Musk setakat ini tidak memberi sebarang maklum balas terhadap pelawaan Ismail Sabri.


Covid-19: Tanggungjawab atas diri sendiri

Sepatutnya apabila sudah dua tahun kita hidup bersama Covid-19, kita sewajarnya mengenali virus ini dan sudah arif bagaimana untuk mengelak jangkitan.

Namun, walaupun sudah dua tahun kita masih melakukan kesilapan sama, kita sudah tidak boleh tunggu untuk semua masyarakat berubah 100 peratus lagi dan mahu tidak mahu kita perlu teruskan kehidupan.

Timbalan Pengarah Kawalan Penyakit (Survelan) Kementerian Kesihatan (KKM) Dr Asiah Ayob berkata, masyarakat dan semua pihak boleh membantu mengekang penularan Covid-19 dengan mendapatkan vaksin lengkap dan dos penggalak.

“Selain itu, rakyat Malaysia yang berumur 60 tahun ke atas adalah golongan yang berisiko tinggi dan harus mendapatkan dos penggalak dengan segera.

“Terus kekal SOP (prosedur operasi standard) sedia ada dengan lebih rapi kerana ia terbukti berkesan untuk mencegah penularan jangkitan serta harus membudayakan tingkah laku baik ini iaitu mengamalkan 3W (‘Wear, Wash and Warn’) dan mengelakkan 3S (Sempit, Sesak dan Sembang Rapat),” katanya.

Sementara itu, pakar kesihatan pekerjaan, kecemasan dan kesihatan awam Dr Hanafiah Bashirun berkata, orang ramai tidak perlu menunggu arahan sekatan pergerakan daripada kerajaan sebaliknya mengambil langkah proaktif berbuat demikian dalam mengekang penularan varian Omicron yang merebak dengan pantas.

“Apabila kita nak menuju ke fasa endemik, kita tidak perlu tunggu kerajaan buat keputusan. Sebagai contoh, majikan yang bijak, apabila dia nampak kes Covid-19 naik, mereka akan mengurangkan jumlah pekerja yang hadir ke pejabat dan membenarkan bekerja dari rumah,” ujarnya.

Tambah beliau,  orang ramai perlu proaktif dan bertanggungjawab serta mengurangkan aktiviti sosial di luar sekiranya tiada keperluan dalam usaha menjaga kesihatan keluarga dan masyarakat sekeliling.

“Sektor pendidikan juga perlu mengambil tindakan proaktif sekiranya kes di sekolah menunjukkan trend peningkatan tanpa menunggu pengumuman daripada Kementerian Pendidikan,” katanya.

Tidak ketinggalan, Pakar Perubatan Kesihatan Awam Fakulti Perubatan dan Sains Kesihatan, Universiti Sains Islam Malaysia (USIM) Prof Madya Dr Mohd Dzulkhairi menyarankan agar orang ramai tidak melakukan aktiviti atau perjalanan serentak.

“Kita lihat seperti musim perayaan, pulang ke kampung serentak boleh menyebabkan kesesakan di lebuh raya, kedai makan dan tandas.

“Ini perlu dielakkan dan elakkan berkumpul dahulu dengan keluarga besar. Ambil giliran untuk balik ke kampung serta terus amalkan SOP,” katanya.

Beliau turut menggalakkan untuk melakukan ujian kendiri saringan Covid-19 sebelum melakukan perjalanan dan paling penting jangan membuat perjalanan jika berasa tidak sihat.


Ramadan di Indonesia bermula esok, bukan hari ini

Umat Islam Indonesia berbeza pendapat berhubung penentuan hari pertama Ramadan tahun ini apabila kumpulan Islam kedua terbesar di negara itu, Muhammadiyah mendakwa ianya jatuh pada Sabtu (2 April 2022).

Muhammadiyah, yang mempunyai lebih 60 juta ahl, berkata mengikut pengiraan astronominya Ramadan bermula pada Sabtu, sama seperti beberana negara lain di Timur Tengah, termasuk Arab Saudi.

Tetapi pemerintah republik itu mengumumkan semalam bahawa hari pertama Ramadan akan bermula pada Ahad, selepas ahli astronomi Islam di negara itu gagal melihat anak bulan.

Ini bukan kali pertama Muhammadiyah menawarkan pendapat berbeza mengenai perkara itu, tetapi kebanyakan rakyat Indonesia – umat Islam merangkumi hampir 90 peratus daripada 270 juta penduduk negara itu – dijangka mengikut tarikh rasmi kerajaan.

Walau bila pun umat Islam di negara keempat paling padat penduduk di dunia itu ditetapkan untuk menjalani ibadah puasa secara normal sejak pandemik Covid-19 melanda awal 2020 lalu, wabak itu semakin menunjukkan penurunan dalam jangkitan harian.

Minggu lalu, Presiden Joko Widodo mengumumkan kerajaan akan melonggarkan sekatan berkaitan Covid-19 buat kali pertama dalam tempoh dua tahun.

Umat Islam Indonesia boleh mengadakan solat beramai-ramai sepanjang Ramadan tahun ini dan menyertai keluarga mereka pulang ke kampung untuk sambutan Aidilfitri pada awal Mei atau dikenali sebagai ‘mudik’.

“Tahun ini, umat Islam boleh mengadakan solat berjemaah (Tarawih) di masjid,” kata Widodo dalam ucapan di televisyen. “Orang ramai yang juga ingin menziarahi sanak saudara ketika Aidilfitri dialu-alukan.”

Negara itu melaporkan hanya 2,930 kes pada Jumaat, mewakili lebih daripada 90 peratus penurunan dari pertengahan Februari, apabila lonjakan yang didorong oleh varian Omikron memuncak pada sekitar 64,700 kes harian.

Kira-kira 75 peratus daripada 208.2 juta penduduk Indonesia yang layak, telah diberi vaksin sepenuhnya setakat Jumaat.

Solat Tarawih akan kembali dilakukan seperti biasa tahun ini dengan jemaah tidak lagi perlu mengekalkan penjarakan fizikal yang diperkenalkan semasa wabak. Tetapi peraturan tertentu kekal, seperti wajib memakai pelitup, dan jemaah dikehendaki membawa sejadah mereka sendiri. – Agensi


SPRM sahkan tiada kesalahan jenayah babitkan Hakim Nazlan : Anwar

Suruhanjaya Pencegahan Rasuah Malaysia (SPRM) mengesahkan tiada sebarang bukti kesalahan jenayah ditemui selepas siasatan teliti dijalankan ke atas Hakim Mahkamah Rayuan, Datuk Seri Mohd Nazlan Mohd Ghazali yang sebelum ini dikaitkan dengan kes rasuah.

Perdana Menteri, Datuk Seri Anwar Ibrahim berkata perkara itu turut dipersetujui Jabatan Peguam Negara (AGC).

“SPRM setelah mendapat laporan membuka kes atau kertas siasatan terhadap Datuk Mohd Nazlan Mohd Ghazali (Hakim Mahkamah Rayuan) berhubung dengan kes rasuah.

“SPRM menyiasat dengan teliti perkara tersebut dan mendapati tiada kesalahan jenayah dilakukan dan perkara ini dipersetujui Jabatan Peguam Negara,” katanya kepada Dewan Negara, hari ini.

Beliau menjawab soalan Senator Datuk A Kesavadas Achyuthan Nair mengenai status siasatan terhadap Mohd Nazlan berhubung tohmahan rasuah dan percanggahan isu konflik kepentingan ketika mengendalikan perbicaraan Datuk Seri Najib  Razak dalam kes SRC International Sdn Bhd.

Anwar berkata SPRM perlu sentiasa menjalankan tanggungjawab dan tugas secara bebas dan berkecuali termasuk membabitkan siasatan terhadap tokoh politik dan bekas pemimpin negara.

“Orang-orang yang menganggap ini siasatan bermotif politik, harus melihat kepada fakta dan bukan sentimen politik untuk kelirukan rakyat.

“Kalau nyata dari segi siasatan ada kes yang dianggap berprofil tinggi dan mempunyai alasan cukup kukuh untuk didakwa itu tugas SPRM dan Jabatan Peguam Negara,” katanya.

Kesavadas membangkitkan soal keseriusan SPRM menyiasat segala perilaku rasuah dan salah guna kuasa yang membabitkan bekas-bekas perdana menteri.


Didesak berundur, Anwar berdolak-dalik cari jalan selamatkan diri

Ketua Pembangkang Datuk Seri Anwar Ibrahim yang didesak meletak jawatan mencari jalan untuk menyelamatkan kedudukannya dengan mengumumkan pula satu pembentukan jawatankuasa penilaian bagi mengkaji kekalahan Pilihan Raya Negeri (PRN) Melaka.

Anwar yang ditekan sekali lagi sejak gagal dalam usahanya untuk menjadi Perdana Menteri (PM) sebelum ini, memberi alasan satu kajian terperinci perlu dijalankan bagi mengenalpasti punca kekalahan dan masih tidak mengakui dirinya sebagai punca kekalahan sebenar di Melaka.

“Jangan nampak pandangan itu dilihat sebagai angkuh, yang menimbulkan reaksi tidak baik dalam kalangan yang lain.

“Mengenai post mortem, itu segera dilakukan dan tadi, saya berjumpa semua Ahli Parlimen (PH) dan pesan pada semua pemimpin negeri, selain satu jawatankuasa bebas diwujudkan bagi membuat penilaian,” katanya dipetik dalam laporan BH.

Anwar masih tidak menerima kenyataan beberapa keputusan kontroversinya menjadi punca kekalahan di Melaka, malah masih mempertahankan langkah dengan meletak dua calon ‘katak berprinsip”.

“Apabila DUN (Dewan Undangan Negeri) dibubar, kita ada masalah. Bagaimana kita boleh ketepikan dan buang begitu saja (ADUN berkenaan). Orang-orang ini (mereka yang mengkritik) tidak peduli itu semua,” katanya lagi.

Presiden PKR juga berkata akan mengambil kira semua pandangan yang dilontarkan, termasuk kritikan mengenai silap percaturan dengan keputusan mengambil dua bekas ADUN Barisan Nasional (BN) bagi mewakili PH, selain desakan supaya beliau berundur daripada memimpin pembangkang.

“Saya kena pikul tanggungjawab, saya tidak dapat nafikan tapi orang bila buat begitu (kritikan mengenai pengambilan dua ADUN, dia tidak cerita sepenuhnya,” katanya lagi.

Pada PRN Melaka, PH hanya menang lima kerusi iaitu empat oleh DAP dan satu daripada Parti Amanah manakala PKR tewas di semua 11 kerusi yang ditandingi.

Terdahulu, seorang ADUN DAP, Lee Chin Chen mendesak pengunduran Anwar selaku Ketua Pembangkang.

ADUN Bilut itu berkata PH perlu mencari pengganti baharu dan bukan bergantung semata-mata kepada Anwar yang dilihatnya gagal dalam memimpin blok pembangkang itu dengan baik selepas kekalahan PRN Melaka.

“Izinkan saya menjelaskan hujah saya secara jelas terlebih dulu: Saya berharap Anwar akan melepaskan baton kepimpinan, berada di belakang kepimpinan dan membantu pengganti generasi baru mencapai tahap yang baru.

“Saya menyeru Anwar berundur sebagai Ketua Pembangkang supaya PH boleh memilih pengganti baru. Marilah kita meneroka hala tuju dan konsensus baru kita serta menentang konservatif agama dalam pakatan sayap kanan Melayu,” katanya.


Ahmad Maslan beri bayangan jika Presiden UMNO jadi PM, krisis dalaman selesai

Krisis kemelut dalaman UMNO akan selesai apabila Presiden UMNO, Datuk Seri Ahmad Zahid Hamidi diangkat menjadi Perdana Menteri (PM) baharu, kata Setiausaha Agung UMNO Datuk Seri Ahmad Maslan.

Ahli Parlimen (MP) Pontian itu berkata desakan supaya Zahid berundur tidak akan berbangkit sekiranya beliau menjadi PM dan kemelut yang timbul ketika ini kerana Presiden tidak lagi memegang jawatan tertinggi dalam kerajaan.

“Sebab utama (ada desakan itu) kerana beliau (Zahid) bukan Perdana Menteri. Dulu Presiden UMNO adalah Perdana Menteri, dari jauh lagi kalau jumpa angkat tangan, apabila dekat cium tangan. Jadi apabila Presiden bukan berjawatan tinggi ini berlaku.

“Kedua, kerana tuduhan macam-macam di mahkamah….kalau beliau bukan Zahid Hamidi (selaku Presiden UMNO), dia tidak dituduh sedemikian rupa,” beliau dipetik berkata.

Bagaimanapun, Ahmad yakin yakin kemelut dalaman Umno ketika ini tidak akan berpanjangan dan yakin sokongan MP UMNO kepada kerajaan Perikatan Nasional (PN) dan Perdana Menteri Tan Sri Muhyiddin Yassin hanya sementara.

“Ributan (sekarang) antara Ahli Parlimen yang masih bersama kerajaan PN dan yang sudah tarik sokongan daripada menyokong Muhyiddin, hanya sementara,” katanya lagi.

Berhubung tentangan daripada Ahli Parlimen UMNO yang ingkar dengan arahan supaya meletak jawatan, Ahmad mengingatkan mereka ramai calon yang berkelayakan boleh dipilih untuk menggantikan tempat mereka dalam pilihan raya umum akan datang.

“Di luar sana, ramai menunggu berbaris panjang untuk menggantikan mereka di kawasan masing-masing.

“Ahli Parlimen yang dilihat tak ikut perintah parti kena ingat yang menunggu berbaris panjang. (Parti) bukan tak ada tokoh (lain),” katanya lagi dipetik dalam laporan sebuah portal.

Ahmad juga menjelaskan surat tunjuk itu dikeluarkan mengikut prosedur parti dan sebagai “peringatan” kepada MP berkenaan bahawa keputusan dan perlembagaan UMNO patut dihormati semua.

“Saya hantar surat kepada mereka atas arahan pucuk pimpinan dan ada mengatakan surat itu (satu bentuk) ugutan. Ia bukan ugutan. Sebagai ahli parti, kita kena ikut keputusan parti, hormati apa yang diputuskan parti, termasuk perlembagaan UMNO.

“Kita tak ada hasrat pecat di sebalik langkah menghantar surat tunjuk sebab berkenaan,” ujarnya lagi.


Mat Hasan enggan ulas dakwaan skandal rasuah, serah SPRM siasat

Datuk Seri Mohamad Hasan tidak memberikan sebarang penjelasan berhubung dakwaan skandal rasuah yang dikaitkan dirinya dalam projek pembalakan dan pajakan tanah di Negeri Sembilan sekitar 2008 hingga 2010.

Timbalan Presiden UMNO itu sebelum ini terpalit dengan skandal rasuah yang didedahkan oleh seorang blogger terkenal dan kemudiaan seorang Ketua Cawangan membuat laporan kepada Suruhanjaya Pencegahan Rasuah Malaysia (SPRM) supaya kertas siasatan dibuka.

“Biar SPRM jalankan siasatan,” katanya dipetik laporan Utusan Malaysia.

Mohamad ditemui wartawan selepas majlis Wacana Aspirasi UMNO (WAU) sempena ulang tahun penubuhan parti itu ke 76.

Beliau berkata demikian ketika diminta mengulas mengenai sama ada siasatan yang dijalankan badan itu merupakan satu gerakan politik untuk menghalang beliau dari dicalonkan dalam Pilihan Raya Umum Ke-15 (PRU-15) nanti.

April lalu, media melaporkan, satu siasatan telah dimulakan SPRM terhadap seorang pemimpin kanan UMNO yang dikatakan menerima rasuah.

Siasatan itu dilakukan SPRM selepas satu laporan diterima agensi itu oleh Ketua Penerangan UMNO Cawangan Setapak Jaya 1A, Bahagian Setiawangsa Kuala Lumpur, Datuk Halim Rahmat.

Laporan yang dibuat pada 6 April lalu meminta SPRM menyiasat dakwaan oleh sebuah portal berita yang mengaitkan tuduhan rasuah berkaitan projek pembalakan dan pajakan tanah di Negeri Sembilan sekitar 2008 hingga 2010 di mana wang rasuah didakwa digunakan untuk membeli aset di luar negara.

Sebelum ini, sebuah portal berita, Malaysia Today mendedahkan Mohamad yang ketika itu Menteri Besar Negeri Sembilan didakwa menerima suapan bernilai RM10 juta daripada seorang pengarah syarikat.

Dakwaan itu didedahkan penulis blog, Raja Petra Kamarudin sebelum disiarkan di portal berita berkenaan.


Konvoi PM di Johor Bahru: Tular video ambulans ditahan beri laluan

Tular dalam media sosial satu klip rakaman video sebuah ambulans ditahan polis trafik bagi memberi laluan kepada konvoi membawa Perdana Menteri (PM) Datuk Seri Ismail Sabri Yaakob di Johor Bahru baru-baru ini.

Untuk rekod, sebelum ini juga senario sama berlaku apabila ambulans ditahan semasa konvoi PM berada di Hulu Langat dalam lawatan meninjau kawasan dilanda bencana banjir.

Menurut laporan portal Malaysiakini, kejadian tersebut dikatakan berlaku pada Sabtu baru-baru ini selepas Ismail Sabri program Aspirasi Keluarga Malaysia di Plaza Angsana di Johor Bahru.

Laporan portal itu mendakwan ambulans tersebut ditahan kerana konvoi tersebut, yang bergerak dari arah Taman Tasek masuk ke jalan utama dengan kelajuan tinggi dari jejambat.

Ketua Polis Johor Datuk Kamarul Zaman Mamat ketika dihubungi menurut laporan Malaysiakini berkata, satu kenyataan akan dikeluarkan oleh ibu pejabat polis daerah (IPD) Johor Bahru Utara.

Ketika pelancaran program Aspirasi Keluarga Malaysia minggu lalu, Ismail Sabri menegaskan kepentingan kestabilan politik.

Turut hadir di acara itu adalah penyandang Menteri Besar Datuk Seri Hasni Mohammad, yang juga pengerusi Barisan Nasional (BN) Johor.

Ismail Sabri kerap turun dalam program yang diadakan menjelang tinggal beberapa lagi kempen Pilihan Raya Negeri (PRN) Johor yang akan diadakan pada 12 Mac ini.Pada Disember lalu, sebuah ambulans turut ditahan di Hulu Langat, Selangor bagi memberi laluan kepada konvoi Ismail Sabri ketika dia melawat kawasan yang terjejas akibat banjir.

Selepas rakaman video insiden itu tular, Polis Selangor menjelaskan langkah itu dibuat atas faktor keselamatan.


Mat Maslan sanggah Zahid, keputusan bertanding solo bukan keputusan parti

Keputusan UMNO bertanding solo dalam Pilihan Raya Negeri (PRN) Melaka masih belum muktamad, kata Setiausaha Agung UMNO Datuk Seri Ahmad Maslan.

Bagaimanapun kenyataan Ahmad tersebut bertentangan dengan kenyataan Presiden UMNO Datuk Seri Ahmad Zahid Hamidi yang sebelum ini mendakwa pendirian bertanding solo tanpa kerjasama PAS dan Bersatu diumumkannya adalah keputusan parti.

Jelasnya lagi, keputusa muktamad hanya akan diketahui pada mesyuarat Majlis Tertinggi (MT) parti tersebut, minggu depan.

“UMNO belum pun memutuskan untuk bertanding bersendirian, yang diumumkan oleh Presiden adalah dengan Bersatu sebagaimana resolusi Perhimpunan Agung UMNO yang lalu tetapi dengan parti lain belum ada kata putus.

“Keputusan hanya akan dibuat pada mesyuarat MT UMNO pada minggu depan termasuk kerjasama dengan Muafakat Nasional (MN),” katanya menurut laporan sebuah portal.

Terdahulu Ahmad menghadiri Sambutan Hari Sukan Negara (HSN) Parlimen Pontian, di Stadium Mini Pontian.

Berhubung peluang UMNO dan Barisan Nasional (BN) dalam PRN Melaka sekiranya bertanding secara solo, Ahmad menaruh kepercayaan mereka akan mampu menang besar kerana rakyat Melaka tidak mahu mengulangi kesilapan yang lalu.

“Kami bukan bermaksud terlebih yakin, namun semua parti yang akan bertanding menaruh keyakinan untuk menang termasuk BN dan UMNO dan mengharapkan rakyat Melaka tidak mengulangi kesilapan lalu,” tegasnya.

Terdahulu, Zahid baru-baru ini berkata UMNO telah membuat keputusan tidak akan bekerjasama dengan Bersatu dan komponen Perikatan Nasional (PN) termasuk PAS dan Gerakan, dalam mana-mana pilihan raya, termasuk Pilihan Raya Negeri (PRN) Melaka.

“Tidak timbul isu UMNO cepat atau lambat membuat keputusan (untuk bekerjasama). Sebaliknya perkara itu sudah dimuktamadkan pada perhimpunan lalu yang memutuskan bahawa UMNO tidak pernah akan bekerjasama dengan PPBM (Parti Pribumi Bersatu Malaysia). Noktah!,” katanya.

Beliau mengulas kenyataan Pengerusi PN, Tan Sri Muhyiddin Yassin yang berkata gabungan parti itu tidak boleh menunggu lama untuk mendapatkan keputusan kerjasama politik daripada UMNO untuk menghadapi PRN Melaka.

Sebaliknya, Muhyiddin berkata, PN yang menggabungkan Bersatu, PAS dan Gerakan bersedia untuk bertanding bersendirian sekiranya UMNO dan BN tidak memberi kata putus mengenai perkara itu.

Zahid juga mengulangi keyakinannya bahawa UMNO mempunyai potensi besar untuk memenangi PRN Melaka pada 20 November ini.

“Kita merasakan potensi itu (kemenangan) sangat besar berdasarkan kepada permasalahan pihak yang berada di sebelah sana (pembangkang) yang tentunya mempunyai isu tersendiri.

“Tetapi kemenangan kita bukannya menunggang permasalahan orang lain. Kita bersandarkan kebolehan UMNO untuk mentadbir semula kerajaan negeri,” katanya.


Wakil kerajaan jumpa Tuan Ibrahim  tawar kerjasama juga

Timbalan Presiden PAS, Datuk Seri Tuan Ibrahim Tuan Man mengesahkan ada beberapa pihak menghubungi dan menemuinya bagi membuat tawaran sama seperti yang didedahkan Presidennya, Tan Sri Abdul Hadi Awang sebelum ini.

Dakwa Tuan Ibrahim, tawaran menyertai kerajaan perpaduan itu disampaikan wakil kerajaan yang bertemu dengannya sendiri.

“Pertama saya sahkan apa yang dinyatakan oleh presiden, bahkan mereka (wakil kerajaan perpaduan) juga bertemu dengan saya menyampaikan tawaran itu.

“Namun kami nyatakan pendirian kekal bersama Perikatan Nasional (PN) sebagaimana janji semasa kempen dan kami tidak akan berbohong dengan pengundi,” katanya, lapor BH.

Pengesahan itu dibuat dua hari selepas pendedahan Abdul Hadi yang juga Timbalan Pengerusi PN berkait tawaran kerjasama dalam kerajaan campuran PH-BN tersebut.

Menurut Abdul Hadi tawaran dibuat individu penting dalam kerajaan campuran itu atas alasan parti Islam tersebut memiliki kerusi paling banyak jika dibandingkan parti-parti lain seperti DAP, PKR dan UMNO.

“PKR 30 sahaja, dalam keadaan itu 19 kerusi PKR Melayu, DAP tiga orang Melayu, kerajaan didominasi oleh bukan Melayu,” kata Ahli Parlimen Marang itu.

Dalam pada itu, Tuan Ibrahim berkata tawaran itu hadir susulan data menunjukkan sokongan pengundi Melayu kepada PN jauh mengatasi PH.

“Itu pun dalam situasi rakyat ditipu dengan janji BN tidak akan bersama Anwar (Datuk Seri Anwar Ibrahim) dan DAP, demikian juga janji PH tidak akan bersama BN.

“Bahkan Anwar menyatakan kalau harapkan untuk melihat gabungan dengan BN , sila cari presiden lain daripada beliau. Ini kenyataan semasa kempen,” katanya.

Sebelum ini, Pengerusi BN merangkap Presiden UMNO, Datuk Seri Ahmad Zahid Hamidi melenting susulan pendedahan Abdul Hadi dan menemplak Ahli Parlimen Marang itu agar tidak perasan ditawarkan kerjasama tersebut.


3,386 kes baharu Covid-19 hari pertama 2022

Hari pertama 2022 menyaksikan jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun 187 kes berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, sebanyak 3,386 jangkitan baharu dilaporkan, berbanding 3,573 kes yang direkodkan dalam tempoh sama semalam.

Menurutnya jumlah itu menjadikan kumulatif kes positif sejak wabak Covid-19 menular di negara ini pada awal 2020 lalu sebanyak 2,761,472 kes, dengan sehingga semalam seramai 2,685,378 pesakit disahkan sembuh, 31,487 kematian dilaporkan, dan 41,221 kes masih aktif.

Daripada jumlah kes aktif itu, 34,069 pesakit menjalani kuarantin di rumah; 3,368 ditempatkan di PKRC; 3,515 dimasukkan ke hospital; dan 269 pesakit dirawat di ICU, dengan 163 daripadanya memerlukan alat bantuan pernafasan.

Sebanyak 217 kluster daripada keseluruhan 6,128 kluster Covid-19 yang dikesan sejak awal 2020 lalu juga dilaporkan masih aktif.

Sementara itu Dr Noor Hisham memaklumkan jangkaan kadar kebolehjangkitan Covid-19 atau Ro/Rt mengikut kes harian semalam bagi seluruh negara adalah pada nilai Rt 0.98.

Hanya Kelantan yang mencatat Rt 1.02, manakala negeri-negeri lain di antara 0.75 dan 0.97.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


Kes dadah penyampai radio akan dibicara pada 19 Okt

Mahkamah Tinggi Kuala Lumpur menetapkan tiga hari bermula 19 Okt ini untuk perbicaraan kes penyampai radio Ismahalil Hamzah, yang didakwa atas pertuduhan mengedar dadah jenis Kanabis, Ogos tahun lepas.

Hakim Datuk Muhammad Jamil Hussin menetapkan 19, 20 dan 31 Okt untuk perbicaraan, selepas peguam yang mewakili Ismahalil Datuk Ahmad Zaharil Muhaiyar, memohon tarikh bicara ketika sebutan kes itu, hari ini, menurut laporan Bernama.

Timbalan Pendakwa Raya Norashikin Ibrahim memaklumkan kepada mahkamah, pihaknya bercadang untuk memanggil enam hingga tujuh saksi pendakwaan untuk memberi keterangan.

“Pada prosiding hari ini, pendakwaan juga telah menyerahkan dokumen berkaitan perbicaraan kepada pihak pembelaan,” katanya.

Ahmad Zaharil mengesahkan perkara tersebut, selain memaklumkan pihaknya akan menulis surat kepada mahkamah untuk mendapatkan tarikh sebutan baharu sekiranya terdapat representasi atau perkembangan terbaru mengenai kes.

Ismahalil, 49, mengaku tidak bersalah atas dakwaan mengedar dadah jenis kanabis anggaran berat 374.6 gram di sebuah rumah di Jalan Semarak, Wangsa Maju, di sini pada 5.35 petang, 27 Ogos 2021.

Dia dituduh mengikut Seksyen 39B(1)(A) Akta Dadah Berbahaya 1952 dan jika disabitkan kesalahan boleh dihukum di bawah Seksyen 39B(2) akta sama dan dibaca bersama Seksyen 34 Kanun Keseksaan yang memperuntukkan hukuman mati, jika sabit kesalahan.